**ПРОТОКОЛ ОТ ДВАДЕСЕТ И ШЕСТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 19 октомври 2017 година, начало 09:00 часа**

От общо 51 общински съветници присъстваха 48, отсъстваха: Иван Станев, Йорданка Даневска и проф. Никола Михайлов. Заседанието бе открито и ръководено от чл.-кор. проф. Христо Белоев.

**Чл.-кор. проф. Хр. Белоев:** 43 общински съветници са се регистрирали с устройства. Имаме необходимия кворум, можем да започнем заседанието на Общинския съвет. Моля за тишина. Така, преди да обсъждаме дневния ред, да уведомя, че е постъпило уведомление от групата на ПП ГЕРБ, че се увеличава с един общински съветник – Стоян Янев, проведено е заседание на групата и той е приет в нейния състав. Преминаваме към обсъждане на дневния ред. По 28 точка – Предложение от местна гражданска инициатива са постъпили молби от Бойко Никифоров и от Мариян Димитров за изказване по точката. Мотивът е, че предложението не е разглеждано на комисии, няма становища, не са уведомени, че ще се гледа тая точка. И преди да коментираме по тях само някои пояснения, на 14 септември е постъпила в общинския съвет подписката на гражданската инициатива, веднага е дадена, още в същия ден за проверка в ГРАО. Докато не се върне от тази проверка подписката ние нямаме основания да я разглеждаме. Срокът, в който трябва общинския съвет да се произнесе е 1-месечен и той е изтекъл на 14 този месец. От ГРАО се върна подписката в петъка, точно преди председателския съвет и тя е разгледана на председателския съвет, като са обсъдени становищата, има на общинска администрация, от архитектите Мария Костадинова, Силвия Алексиева, инж. Георги Георгиев по конструктивната част и на база на всички тези становища воден е разговор и е взето и решението за включване на точката в дневен ред със съответните предложения като трябва да се отбележи, че ПУП-а е одобрен от общинския съвет през 2015 година. Така, в тази връзка ще подложа на гласуване включване към дневния ред, преди точка 28 да бъде гледана, да бъдат направени изказвания от Бойко Никифоров и Мариян Димитров, за което ще помоля да бъдат подкрепени. Така, по дневния ред други предложения, ако има преди да започнем гласуванията. Да, заповядайте, Иво Пазарджиев.

**Г-н Иво Пазарджиев**: Уважаеми колеги, в залата присъстват граждани, които бяха сред инициаторите за удостояване със званието „Почетен гражданин на Русе“, искат да наблюдават точката и за да не ги задържаме, искам да помоля двете точки за удостояване на художника Пламен Монев, както и следващата, която е за 7-те жени, 26 – 27, да бъдат разглеждани като 1 и 2 точка. Благодаря.

**Чл.-кор. проф. Хр. Белоев:** Благодаря. По дневният ред други предложения? Не виждам. По дневният ред, започваме с гласуване по направените предложения, от последното започваме. Точка 26 и 27 да станат съответно 1-ва и 2-ра, това първо да гласуваме.

**КВОРУМ – 47. С 47 гласа „за”, 0 „против” и 0 „въздържали се” се прие предложението.**

**Чл.-кор. проф. Хр. Белоев:** По предложенията, които направих за включване с изказвания преди точката на местна гражданска инициатива, тя си остава 28-ма, да има изказвания, първо изказване на Бойко Никифоров, поотделно ще ги гласуваме.

**КВОРУМ – 47. С 41 гласа „за”, 2 „против” и 4 „въздържали се” се прие предложението.**

**Чл.-кор. проф. Хр. Белоев:** И изказване на Мариян Димитров, също да гласуваме преди точката.

**КВОРУМ – 47. С 35 гласа „за”, 3 „против” и 9 „въздържали се” се прие предложението.**

**Чл.-кор. проф. Хр. Белоев:** И като цяло гласуваме дневния ред.

**КВОРУМ – 44. С 44 гласа „за”, 0 „против” и 0 „въздържали се” се прие следния**

**ДНЕВЕН РЕД**

1. **К.Л. 627** Допълване на Годишния план за работа по приватизация за 2017 г. и откриване на процедура за приватизация на самостоятелен обект в сграда – търговски обект с административен адрес: ул. Николаевска №54, АОС №7132/14.01.2014 г.
2. **К.Л. 635** Откриване на процедура за провеждане на публичен търг с явно наддаване за продажба на общински имот в гр. Русе, ул. „Йосиф Цанков“ №76
3. **К.Л. 636** Откриване процедура за продажба на общински имот, попадащ в територия по §4 от ПЗР на ЗСПЗЗ в землището на с. Николово, м. „Дрибак 1,2“
4. **К.Л. 637** Откриване процедура за продажба на недвижим имот – частна общинска собственост, с адрес: гр. Мартен, Община Русе, по реда на чл. 35, ал. 3 от ЗОС
5. **К.Л. 638** Откриване на процедура за провеждане на публичен търг с явно наддаване за продажба на недвижим имот – частна общинска собственост, с административен адрес: гр. Русе, ул. „Йосиф Хербст“ №30
6. **К.Л. 639** Съгласие за продажба на общински терен от 18 кв.м. по улична регулация, приобщен къмУПИ XV-1902 в кв. 154 по регулационния план на кв. „Средна кула“, град Русе
7. **К.Л. 640** Съгласие за продажба на общински терен от 34 кв.м. по улична регулация, приобщен къмУПИ XVI-1739 в кв. 5 по регулационния план на град Мартен, Община Русе
8. **К.Л. 641** Съгласие за продажба на общински терени от 17 кв.м. и 6 кв.м. по улична регулация, приобщени къмУПИ XVIII-1131 и УПИ XIX-1132 в кв. 5 по регулационния план на село Басарбово, Община Русе
9. **К.Л. 642** Откриване на процедура за провеждане на публичен търг с явно наддаване за продажба на общински недвижим имот с идентификатор 63427.4.2115 по кадастралната карта и кадастралните регистри на гр. Русе, с площ 226 кв.м., с трайно предназначение на територията: урбанизирана, с начин на трайно ползване: за ниско застрояване, с адрес: гр. Русе, ул. „Йосиф Цанков“ №56
10. **К.Л. 643** Изменение на Картата на възстановената собственост /КВС/ с корекция в имотните граници на имоти №000237, 000773 и 000474 и нанасяне на съществуващи сгради в тях, в землището на с. Червена вода
11. **К.Л. 644** Отнемане на предоставено право на управление от Общинско предприятие „Спортни имоти“ на част от общински недвижим имот, представляващ самостоятелен обект в сграда с идентификатор 63427.2.4790.1.23 по кадастралната карта и кадастралните регистри на гр. Русе, със застроена площ 857 кв.м, с начин на трайно ползване: за спортна и развлекателна дейност, с адрес: гр. Русе, ул. „Драма“ №13, ет.2, обект №23 (зала за хандбал) и предоставяне за управление на Общински център за подкрепа за личностно развитие – Ученическа спортна школа – Русе
12. **К.Л. 628** Провеждане на публичен търг с явно наддаване за отдаване под наем на части от терени - публична общинска собственост за разполагане на преместваеми обекти по чл. 56 от ЗУТ
13. **К.Л. 629** Провеждане на публичен търг с явно наддаване за отдаване под наем на част от сграда – публична общинска собственост, с площ 1,00 кв.м, в гр. Русе, ул. „Олимпи Панов“ №6, етаж 1, за поставяне на автомат за топли напитки
14. **К.Л. 630** Провеждане на публичен търг с явно наддаване за отдаване под наем на част от сграда – публична общинска собственост, с площ 1,00 кв.м, в гр. Русе, пл. „Свобода“ №6, етаж 2, за поставяне на автомат за топли напитки
15. **К.Л. 631** Отдаване под наем на част от самостоятелен обект в сграда – публична

общинска собственост, гр. Русе, кв. „Централна градска част“, ул. „Ангел Кънчев“ № 1, за поставяне автомат за топли напитки

1. **К.Л. 632** Отдаване под наем на обособени части от имоти - публична общинска собственост, предоставени за управление на учебни заведения и детски градини на територията на Община Русе
2. **К.Л. 633** Отдаване под наем на самостоятелен обект в сграда - частна общинска собственост за клуб на Сдружение „Център Динамика”
3. **К.Л. 634** Отдаване под наем за срок от пет години на част от самостоятелен обект в сграда – частна общинска собственост, находящ се в гр. Русе, ул. „Котовск“ №2, ет. 5
4. Съгласие за придобиване на безвъзмездно право на строеж върху недвижими имоти – публична държавна собственост
5. Предоставяне на временна финансова помощ на „Общински транспорт Русе“ АД
6. **К.Л. 645** Корекция на Бюджета на Община Русе за 2017 година
7. **К.Л. 646** Допълване на списъка на лицата и длъжностите, имащи право на транспортни разходи, съгласно чл. 39 ал. 1 от ПМС №374/22.12.2016 г. от Бюджет 2017 година, утвърден с Решение на Общински съвет №436/31.01.2017 г. – Приложение №18
8. **К.Л. 647** Утвърждаване на непълни паралелки с пълняемост под задължения минимум за учебната 2017/2018 година
9. **КЛ. 625** Даване на разрешение за изработване на проект за подробен устройствен план – план за застрояване за новообразуван имот №300.10 по плана на новообразуваните имоти на местност „Калето“, гр. Мартен, код ЕКАТТЕ 47336, Община Русе
10. **К.Л. 626** Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизирана територия – водопроводно отклонение от съществуващ водопровод до ПИ 001008 в землището на с. Червена вода
11. **К.Л. 623** Удостояване на художника Пламен Монев Игнатов със званието „Почетен гражданин на град Русе“ – посмъртно
12. **К.Л. 624** Удостояване със званието „Почетен гражданин на град Русе“
13. Предложение от местна гражданска инициатива за запазване на „Вития мост“, намиращ се на Крайбрежния парк и построяването на асансьор към него, за осигуряване на достъпна среда за хора с увреждания
14. Питания на общински съветници
15. Изказване на Бойко Никифоров
16. Изказване на Мариян Димитров

**1 Точка**

**Удостояване на художника Пламен Монев Игнатов със званието „Почетен гражданин на град Русе“ – посмъртно**

**Чл.-кор. проф. Хр. Белоев:** Вносител е Димитър Наков.

**Г-н Дим. Наков:** Уважаеми общински съветници, на вашето внимание е предложение за удостоявана на художника Пламен Игнатов със званието „Почетен гражданин на град Русе“ – посмъртно. Поддържаме нашето предложение, моля да го гласувате.

**Чл.-кор. проф. Хр. Белоев:** Да, имате думата за изказвания. Не виждам. Гласуваме по точката.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 648**

На основание чл. 21, ал. 2 във връзка с ал. 1, т. 22 от ЗМСМА и чл. 26, ал. 1, т.1 и т.2 и чл. 27, ал.1 от Наредба №17 на ОбС – Русе, Общинският съвет реши:

1. Удостоява посмъртно със званието „Почетен гражданин на Русе” Пламен Монев Игнатов за ярък творчески принос в развитието на русенската художествена школа и издигане авторитета на град Русе като водещ център в областта на изкуството, художественото образование и културата.

**2 Точка**

**Удостояване със званието „Почетен гражданин на град Русе“**

**Чл.-кор. проф. Хр. Белоев:** От Иво Пазарджиев и групата на Патриоти – ВМРО - Глас народен. Заповядайте. Само тук да добавя, че обсъждано е на председателски съвет, от всички е подкрепено предложението.

**Г-н Иво Пазарджиев:** Уважаеми г-н Председател, уважаеми г-н Кмете, уважаеми дами и господа общински съветници, чест е за мен да представя нашето предложение за удостояване със званието „Почетен гражданин на Русе“ на организаторките на протестите преди 30 години срещу хлорното обгазяване на град Русе. Всъщност тяхната дейност е много по-сериозна от организацията само на едни протести. Дейността им се счита за възраждане на гражданското общество в България, както и за началото на това да бъде съборен комунистическия режим. Въпросните жени по време ..., един от лозунгите по време на протестите е бил „Демонтаж“, демонтаж на завода Верахим, демонтаж на социалистическата система. Всъщност те не са единствените, които имат принос за тези събития, но именно тези жени са организаторките на демонстрациите. Много хора са се включили впоследствие и преди това, Пламен Монев, когото гласувахме преди това също е бил един от хората, които са подкрепили тези протести, Светлин Русев, Нешка Робева и много, които са ви известни на вас. Благодаря на колегите общински съветници, по време на председателския съвет и по време на постоянните комисии за подкрепата. Специални благодарности на д-р Константинова, която пожела да бъде съвносител, нека да считаме че тя е такава и също е част от предложилите. Специално благодаря и на Веселина Антонова от Държавния архив, тя е историк и работи в Държавния архив, която ни помогна във връзка с историческите пресъздавания на събитията преди 30 години. Мисля, че за нас като русенци е много важно да отдадем значимото на тези жени, тъй като темата е изключително актуална и днес, и нека това да бъде знак към настоящите управляващи, че русенци са чувствителни на темата и няма да допуснат компромиси с въздуха. Благодаря ви и ако има въпроси наистина по темата във връзка с историческите събития Веселина Антонова е в залата ще предложа за изказване, ако някой от вас има желание да пита нещо.

**Чл.-кор. проф. Хр. Белоев:** Благодаря.Изказвания по точката? Гласуваме предложението.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 649**

На основаниечл. 21, ал.2, чл.21 ал. 1, т.22 от ЗМСМА във връзка с чл.26, ал. 1, т.1 и т.6 от Наредба 17 за символиката на Община Русе, Общински съвет – Русе реши:

Удостоява със званието „Почетен гражданин на град Русе”:

1. Цонка Маринова Букурова;
2. Тодорка Радева Бобева;
3. Стефка Добрева Монова;
4. Евгения Цветкова Желева /посмъртно/;
5. Албена Антонова Велкова;
6. Вяра Маринова Георгиева /посмъртно/;
7. Мария Пеева Варамезова /посмъртно/.

**Чл.-кор. проф. Хр. Белоев:** Мирослав Славчев иска думата по точка извън дневния ред.

**Г-н М. Славчев:** Здравейте колеги, сега сигурно ще ме анатемосате, обаче гласувах за 2-те кандидатури, нямам нищо против предложените лица, но искам да ви обърна внимание върху няколко факта. На комуналната комисия, която проведохме преди тази сесия ние имахме 3 точки в дневния ред, две от които бяха предложения за почетни граждани. Имахме работна група, която трябваше да коригира критериите за избор на почетни граждани. Тя свърши някаква работа, вследствие, на която обаче ние продължаваме да имаме по няколко предложения на сесия образно казано за почетни граждани. Изказването ми не е продиктувано от кандидатурите преди малко, нямам нищо против, аз гласувах „за“ още веднъж. Мисля, че трябва отново да преразгледаме смисъла на понятието. Ако направите една проверка на броя на почетните граждани в големите градове в Европа, мога да ви направя така ..., аз си поиграх малко: Париж има 7 почетни граждани, 7; Манчестър има 1, Москва има 26 почетни граждани; Варшава има 71, Русе има в момента 77, като статистиката се води от 1965 година, Виена има 71 с 6 по-малко, но статистиката се води от 1797 година. Държавата САЩ има 8 почетни граждани. Това, което се опитвам да кажа е, че очевидно по света понятието почетен гражданин има друго съдържание, а ние започваме да правим голяма бройка, да трупаме голямо количество, не че в Русе няма достатъчно достойни хора, но като че ли има някакво неразбиране при нас относно смисъла на това понятие. Както е почнало може да направим алея на славата на плочника отпред. И молбата ми е, ако има някакъв механизъм, а сигурно имаме такъв наистина да преразгледаме и да въведем някаква логика в това понятие, за да може да се изпълни съдържанието така, както е в другите градове европейски големи. Надявам се, че съм правилно разбран. Благодаря.

**Чл.-кор. проф. Хр. Белоев:** Благодаря.

**3 Точка**

**Допълване на Годишния план за работа по приватизация за 2017 г. и откриване на процедура за приватизация на самостоятелен обект в сграда – търговски обект с административен адрес: ул. Николаевска №54, АОС №7132/14.01.2014 г.**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Уважаеми общински съветници, откриваме процедура по приватизация за търговски обект със застроена площ от 74 кв.м. Предложението е подкрепено на комисия приватизация, на комисиите на общински съвет нямаше допълнения към него, поддържам го.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме точката.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 650**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4 ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на ОбС - Русе, Общински съвет - Русе реши:

1. Допълва Годишен план за приватизация на общинска собственост през 2017 г., приет с Решение № 414/19.01.2017 г. - Приложение № 2, с точка 2.12: „Самостоятелен обект в сграда, представляващ търговски обект – магазин със застроена площ от 74 кв.м. /седемдесет и четири квадратни метра/, идентификатор 63427.2.2959.1.2 /шестдесет и три хиляди четиристотин двадесет и седем точка едно точка две/, състоящ се от търговска зала и склад, заемащ югоизточната част от едноетажна масивна сграда с идентификатор 63427.2.2959.1, разположена в поземлен имот с идентификатор 63427.2.2959, с маза с площ 34 кв.м. и 63,20 % /шестдесет и три цяло и двадесет стотни процента/ идеални части от общите части на сградата, предмет на АОС №7132/14.01.2014 г.“
2. Открива процедура за приватизация на самостоятелен обект в сграда, представляващ търговски обект – магазин със застроена площ от 74 кв.м. /седемдесет и четири квадратни метра/, идентификатор 63427.2.2959.1.2 /шестдесет и три хиляди четиристотин двадесет и седем точка едно точка две/, състоящ се от търговска зала и склад, заемащ югоизточната част от едноетажна масивна сграда с идентификатор 63427.2.2959.1, разположена в поземлен имот с идентификатор 63427.2.2959, с маза с площ 34 кв.м. и 63,20 % /шестдесет и три цяло и двадесет стотни процента/ идеални части от общите части на сградата, предмет на АОС №7132/14.01.2014 г.
3. Упълномощава Кмета на общината с правата и задълженията на „възложител”, съгласно „Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство”.

**4 Точка**

**Откриване на процедура за провеждане на публичен търг с явно наддаване за продажба на общински имот в гр. Русе, ул. „Йосиф Цанков“ №76**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Предложението касае публичен търг на имот с площ от 384 кв.м., разгледано и подкрепено е на комисия общинска собственост, поддържам го.

**Чл.-кор. проф. Хр. Белоев:** Благодаря. Въпроси и изказвания по точката? Няма. Гласуваме.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 651**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 от ЗОС, чл. 8, ал. 1, ал. 9 от ЗОС, чл. 41, ал. 2 от ЗОС и чл. 30 от Наредба №1 на ОбС Русе за общинската собственост, Заявление вх. №ОИ-10-42/04.08.2017 г. и извлечение от Протокол №20/12.09.2017 г. на КОС, Общинският съвет реши:

1.Допълва годишната програма за управление и разпореждане с имоти общинска собственост за 2017 г., с недвижим имот - частна общинска собственост, предмет на АОС № 8367 от 30.08.2017 г., находящ се в гр. Русе, ул. „Йосиф Цанков“ №76, представляващ поземлен имот с идентификатор 63427.4.1823, с площ 384 кв.м. по Кадастралната карта на гр. Русе, с прогнозен приход от продажба му в размер на 20 900,00 лева.

2.Дава съгласие за откриване на процедура за продажба чрез публичен търг с явно наддаване на общински имот в гр. Русе по ул. „Йосиф Цанков“ №76, представляващ поземлен имот с идентификатор 63427.4.1823, с площ от 384 кв.м., с трайно предназначение на територията: Урбанизирана, начин на трайно ползване: Ниско застрояване, съгласно КККР на гр. Русе, предмет на АОС №8367/30.08.2017 г., вписан под №144, том 27, н.д. 5526, дв.вх.12024 с вх. №12220 от 04.09.2017 г. по описа на Службата по вписвания – Русе, при начална тръжна цена 20 900,00 лв. /двадесет хиляди и деветстотин лева/, без дължими данъци и такси.

Дължимите данъци и такси да се определят след провеждане на търга и са за сметка на спечелилия търга.

**5 Точка**

**Откриване процедура за продажба на общински имот, попадащ в територия по §4 от ПЗР на ЗСПЗЗ в землището на с. Николово, м. „Дрибак 1,2“**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Процедура за продажба на имот по § 4, началната тръжна цена е съобразена с определения от общинския съвет коефициент.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 652**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 от ЗОС, чл. 8, ал. 1 и ал. 9 от ЗОС, чл. 41, ал. 2 от ЗОС и чл. 30 от Наредба № 1 на ОбС Русе за общинската собственост, Заявление вх. №ОИ-10-36/28.07.2017 г. и извлечение от Протокол №20/12.09.2017 г. на КОС, Общинският съвет реши:

1.Допълва годишната програма за управление и разпореждане с имоти общинска собственост за 2017 г., с недвижим имот-частна общинска собственост, предмет на АОС №7156 от 28.01.2014 г., находящ се в в землището на с. Николово, местност „Дрибак 1,2", представляващ имот №503.2149 с площ 550 кв.м. по плана на новообразуваните имоти на местност „Дрибак 1,2”, с. Николово, с прогнозен приход от продажбата му в размер на 2600,00 лева.

2.Дава съгласие за откриване на процедура за продажба чрез публичен търг с явно наддаване на земеделска земя, представляваща имот №503.2149 с площ 550 кв.м.р с начин на трайно ползване - за земеделски труд и отдих, пета категория, намиращ се в землището на с. Николово, местност „Дрибак 1,2", поподащ в територия по §4 ПЗР към ЗСПЗЗ, предмет на АОС №7156/28.01.2014 г., вписан под №113, т. 3, н.д. 490, дв.вх. 1058, вх. №1057 от 04.02.2014 г. по описа на Службата по вписвания в гр. Русе., при начална тръжна цена 2 600,00 лв., без дължими, данъци и такси.

Дължимите данъци и такси да се определят след провеждане на търга и са за сметка на спечелилия търга.

**6 Точка**

**Откриване процедура за продажба на недвижим имот – частна общинска собственост, с адрес: гр. Мартен, Община Русе, по реда на чл. 35, ал. 3 от ЗОС**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Стандартна процедура по чл. 35, ал. 3 от ЗОС, поддържам предложението.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 653**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл. 8, ал. 1 и ал. 9, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление вх.№ОИ-01-4/23.08.2017 г. и извлечение от Протокол №20/12.09.2017 г. на Комисията по общинска собственост, Общинският съвет реши:

1.Допълва годишната програма за управление и разпореждане с имоти общинска собственост за 2017 г. за продажба на общински поземлен имот – земя, представляващ застроен урегулиран поземлен имот (УПИ) IV-1665 в кв.106,с площ 666 кв.м., съгласно плана на гр. Мартен, с трайно предназначение на територията: Урбанизирана, начин на трайно ползване: Ниско застрояване (до 10 m), с адрес: гр. Мартен, Община Русе, ул. „Тулча“, предмет на АЧОС №4144/19.02.2004 г., вписан под №170, том V, н.д. 1135, парт.№320, вх.рег.№2097 от 20.02.2004 г. по описа на Службата по вписвания – Русе, с прогнозен приход от продажбата в размер на 9 600,00 лева.

2. Дава съгласие за откриване на процедура за продажба на общински поземлен имот – земя, представляващ застроен урегулиран поземлен имот (УПИ) IV-1665 в кв.106,с площ 666 кв.м., съгласно плана на гр. Мартен, с трайно предназначение на територията: Урбанизирана, начин на трайно ползване: Ниско застрояване (до 10 m), с адрес: гр. Мартен, Община Русе, ул. „Тулча“, предмет на АЧОС №4144/19.02.2004 г., вписан под №170, том V, н.д. 1135, парт.№320, вх.рег.№2097 от 20.02.2004 г. по описа на Службата по вписвания – Русе, на Милко Колев Маринов на цена от 9 600,00 лева, без включени дължими данъци и такси.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**7 Точка**

**Откриване на процедура за провеждане на публичен търг с явно наддаване за продажба на недвижим имот – частна общинска собственост, с административен адрес: гр. Русе, ул. „Йосиф Хербст“ №30**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Публичен търг на незастроен имот с площ 740 кв.м., началната тръжна цена е най-високата от трите оценки, съобразена с пазарната стойност на имота. Поддържам предложението.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 654**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 8, ал. 1 и ал. 9, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх.№ОИ-10-39/03.08.2017 г. и извлечение от Протокол №20/12.09.2017 г. на Комисията по общинска собственост, Общинският съвет реши:

1.Допълва годишната програма за управление и разпореждане с имоти общинска собственост за 2017 г. за продажба на незастроен поземлен имот с идентификатор 63427.4.2901 по кадастралната карта и кадастралните регистри на гр. Русе, с площ 740 кв.м., с трайно предназначение на територията: Урбанизирана, начин на трайно ползване: За друг обществен обект, комплекс, а съгласно регулационния план на гр. Русе – УПИ II-2302 – За обществено обслужваща сграда, в кв. 593, с административен адрес: гр. Русе, ул. „Йосиф Хербст“ №30, предмет на АЧОС №8378/30.08.2017 г., вписан под №143, том 27, н.д. 5525, ДВР 12022, вх.рег.№12219 от 04.09.2017 г. по описа на Службата по вписвания – Русе, с прогнозен приход от продажбата в размер на 42 500,00 лв.

2. Дава съгласие за откриване на процедура за провеждане на публичен търг с явно наддаване за продажба на незастроен поземлен имот с идентификатор 63427.4.2901 по кадастралната карта и кадастралните регистри на гр. Русе, с площ 740 кв.м., с трайно предназначение на територията: Урбанизирана, начин на трайно ползване: За друг обществен обект, комплекс, а съгласно регулационния план на гр. Русе – УПИ II-2302 – За обществено обслужваща сграда, в кв. 593, с административен адрес: гр. Русе, ул. „Йосиф Хербст“ №30, предмет на АЧОС №8378/30.08.2017 г., вписан под №143, том 27, н.д. 5525, ДВР 12022, вх.рег.№12219 от 04.09.2017 г. по описа на Службата по вписвания – Русе, с начална тръжна цена 42 500,00 лева, без включени дължими данъци и такси, които се дължат от спечелилия търга.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**8 Точка**

**Съгласие за продажба на общински терен от 18 кв.м. по улична регулация, приобщен към УПИ XV-1902 в кв. 154 по регулационния план на кв. „Средна кула“, град Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Стандартна процедура, 18 кв.м. по улична регулация в кв. Средна кула, нямам допълнения към това предложение.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 655**

На основание чл. 21, ал. 1, т. 8 и чл. 21, ал. 2 от ЗМСМА, §22 от ПЗР от ЗУТ, чл. 41, ал. 2 от ЗОС, Протокол №9/18.08.2016 г. на Комисията по общинска собственост, скица-предложние за придаваемо място по улична регулация, във връзка със Заповед №РД-01-2080/07.08.2017 г. на Кмета на Община Русе за одобряване на ПУП-ПР на ПИ с идентификатор 63427.10.1902 в кв. 154 по плана на кв. „Средна кула“, град Русе, Общински съвет реши:

1. Да се продаде терен, общинска собственост, представляващ придаваема част от 18 кв.м. по улична регулация, приобщен към УПИ XV-1902 в кв. 154 по регулационния план на кв. „Средна кула“, град Русе на Васил Недялков Петков, след заплащане на Община Русе цена в размер на 360,80 лева (триста и шестдесет лева и осемдесет стотинки) и дължимите данъци и такси.

2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**9 Точка**

**Съгласие за продажба на общински терен от 34 кв.м. по улична регулация, приобщен към УПИ XVI-1739 в кв. 5 по регулационния план на град Мартен, Община Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Идентично предложение, 34 кв.м. по улична регулация в град Мартен, поддържам предложението.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 656**

На основание чл. 21, ал. 1, т. 8 и чл. 21, ал. 2 от ЗМСМА, §22 от ПЗР от ЗУТ, чл. 41, ал. 2 от ЗОС, Протокол №13/17.01.2017 г. на Комисията по общинска собственост, скица-предложние за придаваемо място по улична регулация, във връзка със Заповед №РД-01-1356/08.06.2017 г. на Кмета на Община Русе за одобряване на ПУП-ИПР на УПИ XI-64 и УПИ XVI-1739 в кв. 5 по плана на град Мартен, Община Русе, Общински съвет реши:

1. Да се продаде терен, общинска собственост, представляващ придаваема част от 34 кв.м. по улична регулация, приобщен към УПИ XVI-1739 в кв. 5 по регулационния план на град Мартен, Община Русе на Миглена Димитрова Петрова и Иван Йорданов Иванов, след заплащане на Община Русе цена в размер на 500,00 лева (петстотин лева) и дължимите данъци и такси.

2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**10 Точка**

**Съгласие за продажба на общински терени от 17 кв.м. и 6 кв.м. по улична регулация, приобщени към УПИ XVIII-1131 и УПИ XIX-1132 в кв. 5 по регулационния план на село Басарбово, Община Русе**

**Чл.-кор. проф. Хр. Белоев:** Заповядайте, госпожа Шилкова.

**Г-жа Д. Шилкова:** Отново улична регулация, поддържам предложението.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 657**

На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, б. „б“ от ПЗР от ЗУТ, чл. 41, ал. 2 от ЗОС, Протокол №14/20.02.2017 г. на Комисията по общинска собственост, скица за придаваеми места по улична регулация, във връзка със Заповед №РД-01-989/02.05.2017 г., изменена със Заповед №РД-01-1415/19.06.2017 г. на Кмета на Община Русе за одобряване на ПУП-ИПР на УПИ XVIII-1131 и УПИ XIX-1132 в кв. 5 по плана на село Басарбово, Община Русе, Общински съвет реши:

1. Да се продадат терени, общинска собственост, представляващи придаваеми части по улична регулация от ул. „Захари Стоянов“, село Басарбово, Община Русе, с площи от 17 кв.м. и 6 кв.м. на Иван Рачев Даскалов и Пенка Иванова Игнатова, които да бъдат приобщени, както следва:

- към УПИ XVIII-1131 в кв. 5 по регулационния план на село Басарбово, Община Русе се придадат 17 кв.м. по улична регулация от ПИ №956 – ул. „Захари Стоянов“, село Басарбово, след заплащане на Община Русе цена в размер на 237,00 лева (двеста тридесет и седем лева), без дължими данъци и такси от Иван Рачев Даскалов.

- към УПИ XIX-1132 в кв. 5 по регулационния план на село Басарбово, Община Русе, се придадат 6 кв.м. по улична регулация от ПИ №956 – ул. „Захари Стоянов“, село Басарбово, след заплащане на Община Русе цена в размер на 102,00 лева (сто и два лева), без дължими данъци и такси от Пенка Иванова Игнатова.

Дължимите данъци и такси са за сметка на купувачите.

2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**11 Точка**

**Откриване на процедура за провеждане на публичен търг с явно наддаване за продажба на общински недвижим имот с идентификатор 63427.4.2115 по кадастралната карта и кадастралните регистри на гр. Русе, с площ 226 кв.м., с трайно предназначение на територията: урбанизирана, с начин на трайно ползване: за ниско застрояване, с адрес: гр. Русе, ул. „Йосиф Цанков“ №56**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Публичен търг на имот с площ 226 кв.м. с начална тръжна цена, съобразена с пазарната оценка, поддържам предложението.

**Чл.-кор. проф. Хр. Белоев:** Въпроси и изказвания по точката? Няма. Режим на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 658**

На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.8, ал.1, чл.35, ал.1 и чл.41, ал.2 от Закона за общинска собственост, във връзка с чл.30 от Наредба №1 на Общинския съвет Русе, протокол №20/12.09.2017 г. на Комисията по общинска собственост и заявление за откриване процедура за продажба, Общинският съвет реши:

1. Дава съгласие за провеждане на публичен търг с явно наддаване за продажба на общински поземлен имот с идентификатор 63427.4.2115 по кадастралната карта и кадастралните регистри на гр. Русе, с площ 226 кв.м., с трайно предназначение на територията: урбанизирана, с начин на трайно ползване: за ниско застрояване, с адрес: гр. Русе, ул. „Йосиф Цанков“ №56, предмет на Акт за частна общинска собственост №7252/29.04.2014 г., с начална тръжна цена 13000,00 лв., без включени други дължими данъци и такси.

2. Дължимите данъци и такси да се определят след провеждане на търга и са за сметка на спечелилия участник – купувач.

**12 Точка**

**Изменение на Картата на възстановената собственост /КВС/ с корекция в имотните граници на имоти №000237, 000773 и 000474 и нанасяне на съществуващи сгради в тях, в землището на с. Червена вода**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Коригират се имотните граници на 3 имота общинска собственост в землището на Червена вода върху, които са разположени обекти на железопътната инфраструктура.

**Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 659**

На основание чл. 21, ал. 1, т. 8 и чл. 21, ал.2 от ЗМСМА; във връзка с чл. 8, ал. 1 от ЗОС; чл. 3, ал. 1 от ЗЖТ; чл. 14, ал. 2, т. 1 и чл. 18, ал. 1, т. 1 от Наредба № 49/05.11.2004 г. за поддържане на картата на възстановената собственост, Общинският съвет реши:

Дава съгласие за изменение на КВС с корекция на имотните граници на общински имоти, намиращи се в землището на с. Червена вода, като засегнатите части от посочените общински имоти, върху които са разположени обекти на железопътната инфраструктура и прилежащите към тях съоръжения се нанесат към имот № 000385 - публична държавна собственост, с трайно предназначение - територия на транспорта, с начин на трайно ползване - за жп линия/за жп гара, спирка, находящ се в землището на с. Червена вода, Община Русе, както следва:

1. Имот № 000237 с площ 55,068 дка, мест. „Гьола“, предмет на АЧОС № 5228/14.11.2007 г. Засегната площ в размер на 21,537 дка.

2. Имот № 000474 с площ 29,974 дка, мест. „Боклоджа“, предмет на АЧОС № 5265/03.12.2007 г. Засегната площ в размер на 6,469 дка.

3. Имот № 000773 с площ 7,638 дка. Засегната площ в размер на 0,386 дка.

Обща площ от имотите - частна общинска собственост, която ще бъде присъединена към имот № 000385 - публична държавна собственост е в размер на 28,392 дка.

**13 Точка**

**Отнемане на предоставено право на управление от Общинско предприятие „Спортни имоти“ на част от общински недвижим имот, представляващ самостоятелен обект в сграда с идентификатор 63427.2.4790.1.23 по кадастралната карта и кадастралните регистри на гр. Русе, със застроена площ 857 кв.м, с начин на трайно ползване: за спортна и развлекателна дейност, с адрес: гр. Русе, ул. „Драма“ №13, ет.2, обект №23 (зала за хандбал) и предоставяне за управление на Общински център за подкрепа за личностно развитие – Ученическа спортна школа – Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Поддържам това предложение със следните корекции: в диспозитива на решението в точка 1 вместо „ отнема“ да се чете „дава съгласие да бъде отнето предоставеното право на управление от ОП „Спортни имоти“ на част от общински недвижим имот“ и в точка 2 вместо „изважда“ да се чете „ заличава от Приложение 1 на Правилника за дейността на ОП „Спортни имоти“. Освен това от правните основания да отпадне ал. 6 от чл. 12 от Закона за общинската собственост. В останалата си част поддържам предложението.

**Чл.-кор. проф. Хр. Белоев:** Благодаря. Въпроси и изказвания? Да, заповядайте, Велизар Павлов.

**Проф. Вел. Павлов:** Благодаря г-н Председател, уважаеми колеги, аз подкрепям предложението. Имам само една препоръка към директора на Ученическата спортна школа, тъй като има известно напрежение в спортни клубове, които към момента ползват залата по хандбал. Всяка година, да речем първата седмица на месец септември те да подават заявления до директора с желание за ползване на базата, след което да бъде изготвен график за ползване на тази зала, за да няма конфликти. Конкретно за тази година, тъй като предстои зимния сезон, може би една такава подходяща седмица е първата седмица на месец ноември. Благодаря.

**Чл.-кор. проф. Хр. Белоев:** Да, благодаря. Други? Не виждам. С направените предложения за корекции режим на гласуване по точката.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 660**

На основание чл.21, ал.1, т.8 и чл.21, ал.2 от Закона за местно самоуправление и местна администрация, във връзка с чл.12, ал.3, ал.4, чл.52, ал. 3 и 4 от Закона за общинската собственост, във връзка с чл.10, ал.3 от Наредба №1 за общинската собственост на Общински съвет-Русе, Общинският съвет реши:

1. Дава съгласие да бъде отнето предоставеното право на управление от Общинско предприятие „Спортни имоти“ на част от общински недвижим имот, представляващ самостоятелен обект в сграда с идентификатор 63427.2.4790.1.23 по кадастралната карта и кадастралните регистри на гр. Русе, със застроена площ 857 кв.м, с начин на трайно ползване: за спортна и развлекателна дейност, с адрес: гр. Русе, ул. „Драма“ №13, ет.2, обект №23 (зала за хандбал), предмет на АПОС №6205/31.03.2010 г.
2. Заличава от Приложение №1 на Правилника за дейността на Общинско предприятие „Спортни имоти“ – „Списък на спортните обекти общинска собственост предоставени за управление на Общинско предприятие „Спортни имоти“, на част от общински недвижим имот, представляващ самостоятелен обект в сграда с идентификатор 63427.2.4790.1.23 по кадастралната карта и кадастралните регистри на гр. Русе, със застроена площ 857 кв.м, с начин на трайно ползване: за спортна и развлекателна дейност, с адрес: гр. Русе, ул. „Драма“ №13, ет.2, обект №23 (зала за хандбал), предмет на АПОС №6205/31.03.2010 г.
3. Предоставя безвъзмездно за управление на Общински център за подкрепа за личностно развитие – Ученическа спортна школа – Русе на част от общински недвижим имот, представляващ самостоятелен обект в сграда с идентификатор 63427.2.4790.1.23 по кадастралната карта и кадастралните регистри на гр. Русе, със застроена площ 857 кв.м, с начин на трайно ползване: за спортна и развлекателна дейност, с адрес: гр. Русе, ул. „Драма“ №13, ет.2, обект №23 (зала за хандбал), предмет на АПОС №6205/31.03.2010 год.

**14 Точка**

**Провеждане на публичен търг с явно наддаване за отдаване под наем на части от терени - публична общинска собственост за разполагане на преместваеми обекти по чл. 56 от ЗУТ**

**Чл.-кор. проф. Хр. Белоев:** Заповядайте.

**Г-жа Д. Шилкова:** Стандартна процедура, публичен търг за преместваеми обекти, свободни точки по одобрена от главния архитект схема, поддържам предложението.

**Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 661**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1 и 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на части от терени - публична общинска собственост, за разполагане на преместваеми обекти, както следва:

1. Част от терен – публична общинска собственост, за поставяне на преместваем обект – павилионза продажба на цветя №5, с площ от 9,00 кв. м, в гр. Русе, зад градинката срещу Градските хали, зона „В2“, с начална тръжна месечна наемна цена – 116,00 лв. (Сто и шестнадесет лева) без включен ДДС.
2. Част от терен – публична общинска собственост, за поставяне на преместваем обект – павилионза продажба на цветя №6, с площ от 9,00 кв. м, в гр. Русе, зад градинката срещу Градските хали, зона „В2“, с начална тръжна месечна наемна цена – 116,00 лв. (Сто и шестнадесет лева) без включен ДДС.

**15 Точка**

**Провеждане на публичен търг с явно наддаване за отдаване под наем на част от сграда – публична общинска собственост, с площ 1,00 кв.м, в гр. Русе, ул. „Олимпи Панов“ №6, етаж 1, за поставяне на автомат за топли напитки**

**Чл.-кор. проф. Хр. Белоев:** Заповядайте, г-жа Шилкова.

**Г-жа Д. Шилкова:** Това и следващите две предложения касаят публичен търг от 1 кв.м. за кафе-автомати. Изтекли са договорите, следваме процедурата.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 662**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 1 и 2 от Наредба №1 за общинската собственост на Общински съвет - Русе, във връзка с чл. 1, т. 1, чл. 2, ал. 1, т. 33, чл. 2, ал. 2, чл. 3, чл. 4, и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на част с площ от 1,00 кв.м, находяща се на първи етаж от масивна четириетажна сграда с идентификатор 63427.2.625.1 по Кадастралната карта и кадастралните регистри (КККР) на гр. Русе, цялата със застроена площ 292,00 кв. м., с предназначение: административна, делова сграда, разположена в поземлен имот с идентификатор 63427.2.625 по КККР на гр. Русе, с административен адрес: гр. Русе, ул. „Олимпи Панов“ №6, предмет на АПОС № 1408 / 19.06.1997 г., отдавана под наем за поставяне на преместваем обект - автомат за топли напитки с начална месечна тръжна наемна цена 71,00 лв. (седемдесет и един лев) без включен ДДС.

**16 Точка**

**Провеждане на публичен търг с явно наддаване за отдаване под наем на част от сграда – публична общинска собственост, с площ 1,00 кв.м, в гр. Русе, пл. „Свобода“ №6, етаж 2, за поставяне на автомат за топли напитки**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Поддържам предложението.

**Чл.-кор. проф. Хр. Белоев:** Да, благодаря. Въпроси и изказвания? Няма. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 663**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 1 и 2 от Наредба №1 за общинската собственост на Общински съвет - Русе, във връзка с чл. 1, т. 1, чл. 2, ал. 1, т. 33, чл. 2, ал. 2, чл. 3, чл. 4, и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на част от сграда, с площ от 1,00 кв.м., разположена на втори етаж в източното крило, представляващо двуетажен корпус със застроена площ от 1441,00 кв.м, към масивна шестетажна сграда, с идентификатор 63427.2.1648.1 по КККР на гр. Русе, цялата със застроена площ 2520,00 кв. м., с предназначение: административна, делова сграда, разположена в поземлен имот с идентификатор 63427.2.1648 по КККР на гр. Русе, с административен адрес: гр. Русе, пл. „Свобода“ №6, предмет на АПОС №4255/14.09.2004 г., която част да се отдава под наем за поставяне на преместваем обект - автомат за топли напитки с начална месечна тръжна наемна цена 71,00 лв. (седемдесет и един лева) без включен ДДС.

**17 Точка**

**Отдаване под наем на част от самостоятелен обект в сграда – публична общинска собственост, гр. Русе, кв. „Централна градска част“, ул. „Ангел Кънчев“ № 1, за поставяне автомат за топли напитки**

**Чл.-кор. проф. Хр. Белоев:** Заповядайте, госпожа Шилкова.

**Г-жа Д. Шилкова:** Поддържам предложението.

**Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 664**

На основание чл.21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл.14, ал. 7 от Закона за общинската собственост, във връзка с чл. 11, ал. 1 и ал. 2 от Наредба № 1 на Общинския съвет за общинската собственост, във връзка с чл.1, т. 1, чл. 2, ал.1, т. 33, чл. 3, чл. 4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се проведе публичен търг с явно наддаване, за отдаване под наем за срок от 5 години на част с площ от 1,00 кв. м от самостоятелен обект в сграда – публична общинска собственост, с идентификатор по Кадастралната карта на гр. Русе 63427.2.5669.1.1, находяща се в партера до стълбищната клетка, описана в АПОС № 7066 от 27.09.2013 г., за поставяне на преместваем обект – автомат за топли напитки, с начална тръжна месечна наемна цена 71,00 лв. (седемдесет и един лева), без включен ДДС.

**18 Точка**

**Отдаване под наем на обособени части от имоти - публична общинска собственост, предоставени за управление на учебни заведения и детски градини на територията на Община Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Това е търг на свободни помещения в училищата след произнасяне на специализираната комисия, поддържам предложението.

**Чл.-кор. проф. Хр. Белоев:** Благодаря. Въпроси и изказвания? Да, Иво Пазарджиев.

**Г-н Иво Пазарджиев**: Уважаеми колеги, може би на повечето от вас ви е направило впечатление, че към приложенията по настоящото предложение има 3 писма на директора на МГ „Баба Тонка“. Още от 28 март е първото, последващото е на 30 май, следващото на 25 август, алармира, че училището остава без заведение за ученическо хранене. Всъщност то няма наемател за това уведомява на 30 май. Изключително забавена е процедурата и в последното писмо, което пише и в предходното той изразява неговата разтревоженост, че учениците ще останат за 2017/2018 година учебна без лавка. И това към настоящият момент е факт, тъй като общинска администрация се е забавила с настоящото предложение. По време на постоянните комисии, по-скоро на комисия ЗОРС аз обърнах внимание на това, дори реагирах малко остро към ..., тогава присъства г-жа Ценка Желева, за което се извинявам, защото се оказа, че не е тя виновна, а има една специализирана комисия, която просто се е забавила с това да вземе решение. Така, че моля занапред, господин Кмете, да обърнете внимание на г-н Щерев малко по експедитивно да ни се предоставят такива предложения. Благодаря. Защото ..., извинявам се, г-жо Шилкова, освен че общината генерира загуби в момента като не получава наеми, тези лавки имат и социално значение децата да не бягат навънка да си търсят закуски по други места. Благодаря.

**Чл.-кор. проф. Хр. Белоев:** Благодаря.

**Г-жа Д. Шилкова:** Обръщам внимание, само че протокола от специализираната комисия е пристигнал при нас на 28 август 2017-та, имате копие от него. Това е първата сесия на практика, на която можем да внесем предложението. Освен това искам да кажа, че специализираната комисия е от 4 общински съветника и 1 представител на общината, така че забавянето не е в общинска администрация.

**Чл.-кор. проф. Хр. Белоев:** Да, благодаря. Пазарджиев.

**Г-н Иво Пазарджиев:** Това, което каза г-жа Шилкова е така наистина. Аз твърдя, че ..., вярно е протокола е от август месец, твърдя че въпросната комисия се е забавила с това решение. Председател на комисията е представител на администрацията.

**Чл.-кор. проф. Хр. Белоев:** Да, благодаря. Други изказвания? Няма. Режим на гласуване по точката.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 665**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 3 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 3, т. 7, т. 15, чл. 2, ал. 5, чл. 3, чл. 4 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване, за отдаване под наем за срок от пет години, като ученически бюфет, на помещение, с площ от 42,00 кв. м, разположено в сутерена на двуетажна масивна сграда с идентификатор по Кадастралната карта на гр. Русе 63427.2.422.1, със застроена площ на цялата сграда – 2 892,00 кв. м, с предназначение – сграда – паметник на културата, с административен адрес: гр. Русе, ул. „Иван Вазов“ №18, описана в Акт за публична общинска собственост (АПОС) №6437/28.03.2011 г., предоставена за управление на ПМГ „Баба Тонка“, с начална тръжна месечна наемна цена – 104,00 лв. (Сто и четири лева) без включен ДДС.
2. Дава съгласие да бъде проведен публичен търг с явно наддаване, за отдаване под наем за срок от пет години, като стоматологичен кабинет, на помещение, с площ от 15,50 кв. м, разположено на първи етаж на двуетажна масивна сграда със сутерен, с идентификатор по Кадастралната карта на гр. Русе 63427.2.556.1, със застроена площ на цялата сграда – 3 783,00 кв. м, с предназначение – сграда – паметник на културата, с административен адрес: гр. Русе, ул. „Александровска“ №3, описана в Акт за публична общинска собственост (АПОС) №6635/06.02.2012 г., предоставена за управление на СУ „Христо Ботев“, с начална тръжна месечна наемна цена – 32,00 лв. (Тридесет и два лева) без включен ДДС.
3. Дава съгласие да бъде проведен публичен търг с явно наддаване, за отдаване под наем за срок от пет години, като ученически бюфет, на помещение, с площ от 132,00 кв. м, разположено в сутерена на двуетажна масивна сграда със сутерен, с идентификатор по Кадастралната карта на гр. Русе 63427.2.556.1, със застроена площ на цялата сграда – 3 783,00 кв. м, с предназначение – сграда – паметник на културата, с административен адрес: гр. Русе, ул. „Александровска“ №3, описана в Акт за публична общинска собственост (АПОС) №6635/06.02.2012 г., предоставена за управление на СУ „Христо Ботев“, с начална тръжна месечна наемна цена – 390,00 лв. (Триста и деветдесет лева) без включен ДДС.
4. Дава съгласие да бъде проведен публичен търг с явно наддаване, за отдаване под наем за срок от пет години, като стоматологичен кабинет, на помещение, с площ от 30,20 кв. м, разположено на първи етаж на триетажна монолитна сграда, с идентификатор по Кадастралната карта на гр. Русе 63427.2.2268.1, със застроена площ на цялата сграда – 1 269,00 кв. м, с предназначение – сграда за образование, с административен адрес: гр. Русе, бул. „Цар Освободител“ №117, описана в Акт за публична общинска собственост (АПОС) №7118/09.12.2013 г., предоставена за управление на СУ „Йордан Йовков“, с начална тръжна месечна наемна цена – 61,00 лв. (Шестдесет и един лева) без включен ДДС.
5. Дава съгласие да бъде проведен публичен търг с явно наддаване, за отдаване под наем за срок от пет години, за шивашко производство, на помещение, с площ от 33,00 кв. м, разположено на първи етаж на едноетажна, масивна сграда, с идентификатор по Кадастралната карта на гр. Русе 63427.1.145.2, със застроена площ на цялата сграда – 289 кв. м, с предназначение – сграда за детско заведение, с административен адрес: гр. Русе, ул. „Доростол“ №22, описана в Акт за публична общинска собственост (АПОС) №6944/08.04.2013 г., предоставена за управление на ДГ „Слънце“, с начална тръжна месечна наемна цена – 73,00 лв. (Седемдесет и три лева) без включен ДДС.

**19 Точка**

**Отдаване под наем на самостоятелен обект в сграда - частна общинска собственост за клуб на Сдружение „Център Динамика”**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Поддържам това предложение. Искам само да обърна внимание, че предоставеното под наем клубно помещение за нуждите на Сдружение „Център Динамика“ е разположено непосредствено до помещенията, за които ...

**Чл.-кор. проф. Хр. Белоев:** Моля за тишина.

**Г-жа Д. Шилкова:** ... безвъзмездно право на ползване на Ученическа спортна школа – Русе. И отдаването под наем на помещение на Сдружение „Център Динамика“ няма да възпрепятства извършването на дейността на Ученическа спортна школа – Русе.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме точката.

**КВОРУМ – 47. С 44 гласа „за”, 0 „против” и 3 „въздържали се” се прие**

**РЕШЕНИЕ № 666**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 14, ал. 6 от Закона за общинската собственост, във връзка с чл. 15, ал. 6 от Наредба № 1 на Общинския съвет за общинската собственост, във връзка с чл. 1, т. 2, чл. 2, ал. 1, т. 21, чл. 3, чл. 4 и чл. 5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се отдаде под наем за срок от пет години на Сдружение „Център Динамика“, БУЛСТАТ 175654755, самостоятелен обект в сграда – частна общинска собственост, с идентификатор по Кадастралната карта на гр. Русе 63427.2.108.1.1, с административен адрес: гр. Русе, ул. „Панайот Хитов“ №9, ет.1, предмет на АЧОС №7235/07.05.2014 г., с обща площ 58,03 кв. м, отдаван под наем като клуб срещу месечна наемна цена – 31,00 лв. без включен ДДС.

**20 Точка**

**Отдаване под наем за срок от пет години на част от самостоятелен обект в сграда – частна общинска собственост, находящ се в гр. Русе, ул. „Котовск“ №2, ет. 5**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Предоставяме на Регионална фармацевтична колегия на Фармацевтичен съюз – Русе помещения от 20 кв.м. на ул. „Котовск“№2, поддържам предложението.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване по точката.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 667**

На основание чл. 21, ал. 1, т. 8, във връзка с чл. 21, ал. 2 от ЗМСМА, във връзка с чл. 14, ал. 6 от ЗОС, чл. 15, ал. 6 от Наредба №1 за общинската собственост на Общински съвет – Русе, чл. 1, т. 2, чл. 2, ал. 1, т. 14, чл. 3, 4 и 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде отдадено по наем без търг или конкурс, за срок от пет години, като офис, на Регионална фармацевтична колегия на Български фармацевтичен съюз – Русе, БУЛСТАТ 117679578, помещение с площ 20,00 кв.м, представляващо част от самостоятелен обект в сграда с идентификатор по Кадастралната карта и кадастралните регистри (КККР) на гр. Русе 63427.7.268.1.12, с обща площ на самостоятелния обект 188,01 кв.м, брой нива на обекта – едно, с предназначение – за делова и административна дейност, находящ се на етаж пети в сграда с идентификатор по КККР на гр. Русе 63427.7.268.1, разположена в поземлен имот с идентификатор по КККР на гр. Русе 63427.7.268, с административен адрес: гр. Русе, ул. „Котовск“ №2, предмет на Акт за частна общинска собственост №7474/06.08.2015 г., срещу месечна наемна цена 58,00 лв. (петдесет и осем лева) без включен ДДС.

**21 Точка**

**Съгласие за придобиване на безвъзмездно право на строеж върху недвижими имоти – публична държавна собственост**

**Чл.-кор. проф. Хр. Белоев:** Госпожа Шилкова. По точката кой ще представи? Господин Наков.

**Г-н Дим. Наков:** Благодаря Ви, г-н Председателю, уважаеми общински съветници, във връзка с реализацията на проект по INTERREG 5A Румъния-България 2014-2020 година Община Русе е одобрена да изпълни рехабилитация на ..., проект за рехабилитация на кейовата стена и възстановяване на 3 корабни стоянки. За да може да се осъществи издаването на разрешението за строеж е нужно държавата да учреди безвъзмездно право ..., безвъзмездно отстъпено право на строеж. В тази връзка е нужно общинския съвет да вземе решение, с което да даде съгласие да получим, Община Русе да получи безвъзмездно правото на строеж. Благодаря ви.

**Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 48. С 47 гласа „за”, 0 „против” и 1 „въздържали се” се прие**

**РЕШЕНИЕ № 668**

На основание чл. 21, ал. 1, т. 8, чл. 21, ал. 2 от Закона за местното самоуправление и местната администрация, чл. 8, ал. 1, чл. 34, ал. 1 от Закона за общинската собственост и като взе предвид нуждата на Община Русе от реализацията на проектното предложение, Общинският съвет реши:

1. Дава съгласие за придобиване на безвъзмездно право на строеж в полза на Община Русе върху недвижими имоти – публична държавна собственост, северозападно от ПИ с идентификатор 63427.2.5734, с проектни номера 63427.2.5822 с площ от 5243 кв.м. и ПИ с идентификатор 63427.2.5823 с площ 1987 кв.м., като новите идентификатори попадат върху ПИ с идентификатор 63427.132.1 – публична държавна собственост, за реализация на обект: „Рехабилитация на кейовите стени на пътнически терминал Русе – център и подобряване на навигационните условия на 3 корабни места“.

2. Упълномощава Кмета на Община Русе да извърши необходимите действия по придобиването на безвъзмездно право на строеж върху недвижими имоти – публична държавна собственост, описани в точка 1 от настоящото решение.

**22 Точка**

**Предоставяне на временна финансова помощ на „Общински транспорт Русе“ АД**

**Чл.-кор. проф. Хр. Белоев:** Заповядайте.

**Г-н Асен Станчев:** Уважаеми общински съветници, в Община Русе постъпи докладна записка от изпълнителния директор на „Общински транспорт Русе“ АД. Поводът на тази докладна записка е извършен анализ на прогнозния паричен поток за месеците: октомври, ноември и декември, при което е установен недостиг на финансови средства в размер на 129 347 лв. Като разходите, които не могат да бъдат отлагани са свързани с подготовката на подвижния състав за зимните месеци възлизат на 102 050 лв. Предложението на общинска администрация е да подкрепим търговското дружество като бъде отпусната временна финансова помощ под формата на паричен заем, като предлагаме дружеството да заплаща годишна лихва в размер на 1,24%. Това считаме, че е пазарен лихвен процент, тъй като този лихвен процент е достигнат при проведената от Община Русе процедура за предоставяне на дългосрочен паричен заем. Предложението също така е срока за връщане да бъде 4 години, тъй като считаме, че при този срок сумата ще може да бъде върната без някакви финансови затруднения на дружеството.

**Чл.-кор. проф. Хр. Белоев:** Благодаря. Въпроси и изказвания по точката? Пламен Рашев.

**Г-н Пл. Рашев:** Уважаеми дами и господа общински съветници, уважаеми председател на Общинския съвет, уважаеми заместник-кметове, проблемът е стар, стар, много типичен, местен, комунален, за град Русе той винаги е съществувал. Става дума за обществения градски транспорт, това ще ми бъде и насоката, защото нали сте съгласни с мене, че от тук присъстващите, да нали някой ползва редовно обществения транспорт, но за сметка на това ние гласуваме обикновено средства за този транспорт. И трябва да припомним някои неща в исторически план. Ние обикновено бягаме след събитията, дори и тая точка беше вкарана в последния момент. Първо спасявахме автобусните превозвачи, сега тролейбусния превозвач и забележете кога го спасяваме, когато чуждестранния инвеститор си замина. Защо той не си замина примерно от Полша или от Холандия? Къде бяхме 2015-та година, когато се реновираше трасето на тролейбусната мрежа и имаше молба за помощ от затрудненията на тролейбусния превозвач? Там бяхме съдружници 33%. Сега 2-ра година държавната субсидия е намалена с повече от 200 000 лв., общинския съвет, ние през месец март тази година премахва първите и последните курсове на разписанията, за да облекчим превозвачите. Облекчихме превозвачите за сметка на услугата на гражданите. Сякаш обществения транспорт обслужва не гражданите, а превозвачите. Какво се промени след въвеждането на интегрираната система за градския транспорт? Услугата стана по-качествена или по-евтина? Повишиха се приходите от градския транспорт ... Един въпрос, вярно ли е, че през последните дни тролейбусните превози имат 15% по-малко приходи от билети? Колко пътници без билети са глобени? Или само непроведените курсове, поради аварии са причината за по-малкото приходи? Господин Кмете, където и да сте, гражданите на Русе искат подобряване на обществения транспорт, а не влошаване. 250 000 лв. за нова транспортна схема няма да решат проблемите автоматично. Община Русе сега отделя 130 000 лв., но това е само върхът на айсберга, това е само началото. Болшинството големи градове в страната имат един оператор – общинска фирма. Сега за нормално функциониране на Общински транспорт Русе гласуваме паричен заем. По-важният въпрос е колко ще струва на бюджет 2018-та Интегрирания градски транспорт на град Русе? Благодаря за вниманието.

**Чл.-кор. проф. Хр. Белоев:** Благодаря. Други изказвания и въпроси? Не виждам. Гласуваме точката.

**КВОРУМ – 48. С 45 гласа „за”, 0 „против” и 3 „въздържали се” се прие**

**РЕШЕНИЕ № 669**

На основание чл. 21, ал. 2, във връзка с чл.21, ал. 1, т. 23 от ЗМСМА, Общински съвет – Русе реши:

Дава съгласие на „Общински транспорт Русе“ АД да бъде отпусната временна финансова помощ под формата на паричен заем в размер на 130 000 лева, при следните условия:

1. Заплащане на годишна лихва в размер на 1,24%
2. Срок за връщане: 4 години.

Упълномощава Кмета на Община Русе да сключи договор за предоставяне на временна финансова помощ, при посочените по-горе условия.

**23 Точка**

**Корекция на Бюджета на Община Русе за 2017 година**

**Чл.-кор. проф. Хр. Белоев:** Заповядайте.

**Г-жа Ел. Димитрова:** Уважаеми общински съветници, поддържаме направеното предложение с двете допълнения, входирани и разглеждани на комисии. С вх. №689 от 18.10. е входирано ново допълнение, което съдържа 1 точка, която ще ви зачета, предполагам, че всички имате това допълнение – „Вследствие на преминалата през месец септември 2017г. градушка южното крило на покрива на училищната сграда на ПГСС „Ангел Кънчев“ е силно компрометирано и се нуждае от спешен ремонт. Във връзка с доклад от директора на гимназията и изготвено КСС от Дирекция УТКС при Община Русе, от името на кмета предлагаме корекция в дейност 326 „Професионални гимназии и паралелки за професионална подготовка“-дофинансиране, §1030 „Текущ ремонт“ със сумата 20 633 лв., средствата се осигуряват от на дейност 337 „“Център за подкрепа за личностно развитие“,§1098 „Други разходи, некласифицирани в другите параграфи и подпараграфи“. Благодаря.

**Чл.-кор. проф. Хр. Белоев:** Благодаря. Въпроси и изказвания? Да, заповядайте, Валери Матеев.

**Г-н В. Матеев:** Господин Председател, уважаеми колеги, господин Кмете, в първото предложение, в първото допълнение към корекцията на бюджета в точка 4 се предлага промяна на бюджета на ОП „Комунални дейности“ за зкаупуване на 1 товарен автомобил и 1 машина за запечатване на пътни пукнатини и фуги на обща стойност 138 000 лв. В комисиите, когато гледахме тая точка за корекцията на бюджета никой не се появи да обясни какво налага купуването на тези транспортни съоръжения. Тъй като такава машина в това предприятие съществуваше, никой не излезе да каже тя повредена ли е, продадена ли е, не може ли да си върши работата и какво налага купуването, тоест изхарчването на 138 000 лв. за купуването на нова техника. И аз лично си задавам въпроса какъв е смисъла на купуването на тази техника след като ние на последните две сесии гласувахме корекции на бюджета на ОП „Комунални дейности“ за намаляването му, тоест намаляваме бюджета на общинското предприятие, защото то нямало физическата възможност да си изпълнява задълженията по неговата програма, тоест не успя да отиде да асфалтира улици в две населени места. Две намалявания на бюджета, а днеска коригираме бюджета, за да можем да купим техника, която не се знае дали ще може да бъде използвана. Благодаря ви.

**Чл.-кор. проф. Хр. Белоев:** Конкретно предложение не направихте.

**Г-н В. Матеев**: Искам обяснение какво налага купуването на тази техника, за да направим тая корекция и как да гласуваме.

**Чл.-кор. проф. Хр. Белоев:** Да, благодаря. Господин Савов.

**Г-н Ст. Савов:** Уважаеми господа общински съветници, отговарям директно на въпроса. Първо, г-н Матеев, доколкото знам е бил директор на това предприятие преди известен период от време, не знам къде е видял такава машина в предприятието. Такава машина в предприятието няма. Необходимостта от тази техника накратко е следната, над 70% от пътната инфраструктура в град Русе има сериозни пукнатини. Тези пукнатини след зимнияпериод една голяма част от тях стават на по-големи язви, след което съответно дупки, които ние ходим да ремонтираме. С една такава машина, обработвайки регулярно тези пукнатини ще запазим една голяма част от асфалтовите настилки на основно на улиците в града. Това е съвременна технология. Навремето някои фуги са били обработвани с разтапянето на битум, битумарка и с едни канчета са заливали фугите, което няма изобщо нищо общо с тази технология и то е абсолютно неефективно. Доколкото стана въпрос и затова, че ОП „Комунални дейности“ не можело да си изпълни бюджета, да си го изхарчи, абсолютно не е вярно. Ще ви върна в годините назад, когато винаги сме оставали даже и с неразплатени фактури към декември, заради липса на средства достатъчно в бюджета. А тези корекции, за които говори г-н Матеев са едни дейности по едни проекти за малки населени места, които бяха прехвърлени при нас евентуално да ги изпълним, но понеже ние си гледаме основната работа в града, поради това се реши да бъдат изпълнени от външни изпълнители. Това е и става въпрос за съвсем малки суми.

**Чл.-кор. проф. Хр. Белоев:** Да, благодаря. Други въпроси и изказвания? Режим на гласуване по точката.

**КВОРУМ – 43. С 37 гласа „за”, 0 „против” и 6 „въздържали се” се прие**

**РЕШЕНИЕ № 670**

На основание чл.21, ал.2 във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

**І. ПРИХОДИ - Държавна дейност**

§3619„Други неданъчни приходи“ +4 016лв.

ПГ ДВА „Йосиф Вондрак“ +3 074лв.

СУЕЕ „Св. Константин Кирил Философ“ +839лв.

ОУ „Любен Каравелов“ +103лв.

§3702 „Внесен данък върху приходите от стопанска дейност на бюджетните предприятия“ -1 554лв.

ПГСС „Ангел Кънчев“ -1 554лв.

**Всичко приходи държавна дейност +2 462лв.**

**ІІ. ПРИХОДИ - Местна дейност**

§3619„Други неданъчни приходи“ +13 500лв.

ОП „Русе арт“ КДК +13 500лв.

§4040 „Постъпления от продажба на земя“ +138 000лв.

§7201 „Предоставени средства по възмездна финансова помощ“ -130 000лв.

**Всичко приходи местна дейност +21 500лв.**

**Всичко приходи по бюджета: +23 962лв.**

**ІІІ. РАЗХОДИ – Държавна дейност**

ФУНКЦИЯ „Образование“

Дейност 322 „Неспециализирани училища, без професионални гимназии

§1015 „Материали“ +839лв.

СУЕЕ „Свети Константин Кирил Философ“ +839лв.

§1020 „Външни услуги“ +103лв.

ОУ „Любен Каравелов“ +103лв.

**Всичко за дейност: +942лв.**

Дейност 326 „Професионални гимназии и паралелки за професионална подготовка“

§ 1016 „Вода, горива и енергия“ +3 074лв.

ПГ ДВА „Йосиф Вондрак“ +3 074лв.

§1020 „Външни услуги“ -1 554лв.

ПГСС „Ангел Кънчев“ -1 554лв.

**Всичко за дейност +1 520лв.**

**Всичко за функция: +2 462лв.**

**Всичко разходи държавни дейности: +2 462лв.**

**ІV. РАЗХОДИ – местни дейности**

ФУНКЦИЯ „Общи държавни служби“

Дейност 122 „Общинска администрация“

§5100 „Основен ремонт“ -4 680лв.

Обект „Ремонт на покрива на административна та сграда на Община Русе – кметство Басарбово“ -4 680лв.

§5301 „Придобиване на програмни продукти и лицензи за програмни продукти“

Обект „Лиценз-Kaspersky Endpoint Security for Business“ 300бр. +8 360лв.

**Всичко за дейност +3 680лв.**

**Всичко за функция: +3 680лв.**

ФУНКЦИЯ „Образование“

Дейност 311 „Детски градини“

§1030 „Текущ ремонт“ км. Червена вода -1 300лв.

§1098 „Други разходи, некласифицирани в другите

параграфи и подпараграфи“ -11 976лв.

§5100 „Основен ремонт“

Обект „Отоплителна инсталация“ ДГ гр. Мартен +11 976лв.

§5203 „Придобиване на друго оборудване, машини и съоръжения“

Обект „Климатик“ било: 1 640лв., става: 2 940лв. км. Червена вода +1 300лв.

**Всичко за дейност 0лв.**

Дейност 337 „“Център за подкрепа за личностно развитие“

§1098 „Др. разходи, некласифицирани в другите параграфи и подпараграфи“ -20 633лв.

**Всичко за дейност: -20 633лв.**

**Всичко за функция: -20 633лв.**

ФУНКЦИЯ „Жилищно строителство, БКС и опазване на околната среда“

Дейност 603 „Водоснабдяване и канализации“

§5206 „Изграждане на инфраструктурни обекти“ 0лв.

**Било:** Обект „Отводняване участък от улица „Дебър“ в района на спортен комплекс „Ялта“, ПР, СМР, СН , ИК“ за 20 000лв.

**Става:** Обект „ Отводняване дъждовните води от прилежащите площи югоизточно от ж. бл. МНО 1, ул. „Капитан Маринов“, гр. Русе“ за 20 000лв.

**Всичко за дейност: 0лв.**

Дейност 606 „Изграждане, ремонт и поддържане на уличната мрежа“

§1030 „Текущ ремонт“ км. Басарбово +21 756лв.

§5203 „Придобиване на др. оборудване, машини и съоръжения“ ОП „Комунални дейности“

Обект „Машина за запечатване на пътни пукнатини и фуги“ 1бр. +116 000лв.

§5204 „Придобиване на транспортни средства“- ОП „Комунални дейности“

Обект „Товарен автомобил до 3,5 т“ 1 бр. +22 000лв.

**Всичко за дейност +159 756лв.**

Дейност 619 „Други дейности по жилищното строителство, благоустройството и регионалното развитие“

§5206 „Изграждане на инфраструктурни обекти“ -20 000лв.

Обект „Паметник на Васил Левски – проектиране“ -20 000лв.

**Било:** Обект „Обновяване на 20 бр. детски площадки – СМР 530 000лв. и проектиране за обновяване на нови 20 бр. детски площадки -20 000лв“ за 550 000лв., в т. **целеви** средства 500 000лв.

**Става:** Обект „Обновяване на 20 бр. детски площадки – СМР 530 000лв. и проектиране за обновяване на нови 35 бр. детски площадки -20 000лв“ за 550 000лв., в т. **целеви** средства 500 000лв.

§5503 „Капиталови трансфери за организации с нестопанска цел“ +20 000лв.

Обект „Паметник на Васил Левски – проектиране“ 20 000лв.

/Изразходените средства се отчитат с копия на разходно-оправдателни документи, не изразходените средства се възстановяват в бюджета на Община Русе в срок до 15.12.2018г./

**Всичко за дейност: 0лв.**

Дейност 622 „Озеленяване“ км. Басарбово

§5203 „Придобиване на друго оборудване, машини и съоръжения“

Обект „Четка за почистване на плац и складови помещения“ 1бр. +4 680лв.

**Всичко за дейност +4 680лв.**

**Всичко за функция: +164 436лв.**

ФУНКЦИЯ „Почивно дело, култура, религиозни дейности“

Дейност 714 „Спортни бази за спорт за всички“

§1098 „Други разходи, некласифицирани в другите параграфи

и подпараграфи” +7 000лв.

**Всичко за дейност +7 000лв.**

Дейност 759 Други дейности по културата“ КДК

§1098 „Други разходи, некласифицирани в другите параграфи

и подпараграфи” +13 500лв.

**Всичко за дейност +13 500лв.**

**Всичко за функция: +20 500лв.**

ФУНКЦИЯ „Разходи некласифицирани в други функции“

Дейност 998 „Резерв“

§9700 „Резерв за непредвидени и неотложни разходи“ -145 360лв.

**Всичко за дейност -145 360лв.**

**Всичко за функция: -145 360лв.**

**Всичко разходи местна дейност +22 623лв.**

**V.** **Разходи държавни дейности дофинансирани с общински приходи**

ФУНКЦИЯ „Отбрана и сигурност“

Дейност 239 „Други дейности по вътрешната сигурност“

§1098 „Други разходи, некласифицирани в другите параграфи

и подпараграфи” -21 756лв.

**Всичко за дейност: -21 756лв.**

**Всичко за функция: -21 756лв.**

ФУНКЦИЯ „Образование“

326 „Професионални гимназии и паралелки за професионална подготовка“-дофинансиране

§1030 „Текущ ремонт“ ПГСС „Ангел Кънчев“ +20 633лв.

**Всичко за дейност: +20 633лв.**

**Всичко за функция: +20 633лв.**

**Всичко разходи дофинансиране -1 123лв.**

**Всичко разходи по бюджета: +23 962лв.**

VІ. Приема промените на средствата за годишен фонд Работна заплата и натуралните показатели в **Приложение №17 „Справка за разходите за заплати за 2017г.“, както следва:**

Дейност 524 „Домашен социален патронаж“-местни дейности

било става разлика

-годишен фонд Работна заплата 302 340лв. 304 140лв. +1 800лв.

**Натурални показатели:**

Шифър 111 - щатни бр .по тр. правоотношения 40бр. 41бр. +1бр.

**24 Точка**

**Допълване на списъка на лицата и длъжностите, имащи право на транспортни разходи, съгласно чл. 39 ал. 1 от ПМС №374/22.12.2016 г. от Бюджет 2017 година, утвърден с Решение на Общински съвет №436/31.01.2017 г. – Приложение №18**

**Чл.-кор. проф. Хр. Белоев:** Заповядайте, г-жа Димитрова.

**Г-жа Ел. Димитрова:** Поддържаме направеното предложение.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 43. С 41 гласа „за”, 0 „против” и 2 „въздържали се” се прие**

**РЕШЕНИЕ № 671**

На основание чл. 21, ал. 2 във връзка с чл. 21, ал. 1, т. 6 от ЗМСМА, чл.39 ал.1 от Постановление №374 от 22.12.2016 година за изпълнението на държавния бюджет на Република България за 2017г., Общински съвет – Русе реши:

Утвърждава допълване на Приложение №18 Списък на лицата и длъжностите, имащи право на транспортни разходи утвърдено с Решение на Общински съвет №436/31.01.2017г., както следва:

Чл. 39, ал.1, т.1

Функция „Образование“

СУПНЕ „Фридрих Шилер“

Отпада:

|  |  |  |
| --- | --- | --- |
| 1. 1. Кремена Любчова Дочева – касиер счетоводство-служ.ЧР - билети 2. Добавя се: 3. 1. Диана Петкова Петкова – Специалист ТРЗ, касиер – билети |  |  |

**25 Точка**

**Утвърждаване на непълни паралелки с пълняемост под задължения минимум за учебната 2017/2018 година**

**Чл.-кор. проф. Хр. Белоев:** Господин Щерев.

**Г-н С. Щерев:** Уважаеми общински съветници, има изменение в предложението, свързано с приемането на Наредбата за финансиране институциите в системата на предучилищното и училищното образование. И новите текстове са съотносими с текстовете от приетата наредба на 10 октомври. Ако имате въпроси.

**Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 672**

На основание чл. 21, ал. 1, т. 23 във връзка с чл. 17, ал. 1, т. 3 от ЗМСМА, чл.68, ал.2, във връзка с ал.7 и ал.8 и чл.69, ал.1 от Наредбата за финансиране на институциите в системата на предучилищното и училищно образование /обн. ДВ бл.81 от 10.10.2017 г./, Общински съвет - Русе реши:

1. Утвърждава непълни паралелки с пълняемост под задължителния минимум за учебната 2017/2018 година, както следва:
   1. ОУ „Г.С.Раковски“, с. Ново село

|  |  |  |  |
| --- | --- | --- | --- |
| **Паралелка** | **Бр. ученици** | **Норма за пълняемост на паралелката** | **Разлика до минималния брой по Наредбата за финансиране на институциите в системата на предучилищното и училищно образование** |
|  |
| І | 6 | 16 | 10 |
| V | 11 | 18 | 7 |

* 1. ПГДВА „Йосиф Вондрак“, гр. Русе

|  |  |  |  |
| --- | --- | --- | --- |
| Паралелка | Бр. ученици | Норма за пълняемост на паралелката | Разлика до минималния |
| **Брой по Наредба №7** |
| ІХ – спец. „Мебелно производство“ | 14 | 18 | 4 |

2. Възлага на кмета на Община Русе да подготви мотивирано искане до Началника на РУО – Русе, съгласно чл. 69, ал.2 и ал.3 от Наредбата за финансиране на институциите в системата на предучилищното и училищното образование за издаване на разрешение за формиране на самостоятелни паралелки с по-малко от 10 ученици за непълна паралелка в I клас с 6 ученици в ОУ „Г.С.Раковски“, с. Ново село.

**26 Точка**

**Даване на разрешение за изработване на проект за подробен устройствен план – план за застрояване за новообразуван имот №300.10 по плана на новообразуваните имоти на местност „Калето“, гр. Мартен, код ЕКАТТЕ 47336, Община Русе**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря Ви, г-н Председателю. Уважаеми общински съветници, на вашето внимание се предлага решение за одобряване на задание, изработването на ПУП – план за застрояване на имот в местността „Калето“ на гр. Мартен, като се предвижда зона за застрояване за ниско жилищно застрояване ЖМ. Благодаря.

**Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 673**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 110, ал. 1, т. 3 от ЗУТ и искане с свх. №УТ-27-53 от 13.09.2017 г., от Светлана Петрова Стефанова, Общински съвет – Русе реши:

1. Одобрява задание за изработване на Подробен устройствен план (ПУП) – План за застрояване (ПЗ) за новообразуван имот №300.10 по плана на новообразуваните имоти на местност „Калето“, гр. Мартен, код по ЕКАТТЕ 47336,община Русе. Като с ПЗ се определя с ограничителни линии ново застрояване, разположено на по 3,00 м. от страничните имотни граници и на по 5,00 м. от двата полски пътя.
2. Разрешава изработването на ПУП – ПЗ за новообразуван имот №300.10 по плана на новообразуваните имоти на местност „Калето“, гр. Мартен, код по ЕКАТТЕ 47336,община Русе, в съответствие с одобреното в т. 1 задание.

**27 Точка**

**Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизирана територия – водопроводно отклонение от съществуващ водопровод до ПИ 001008 в землището на с. Червена вода**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря Ви, г-н Председателю. Уважаеми общински съветници, на вашето внимание се предлага проект за решение за одобряване на задание и разрешаване изработването на ПУП – парцеларен план за техническа инфраструктура извън урбанизирана територия – водопроводно отклонение в землището на с. Червена вода. Както и да се даде предварително съгласие за утвърждаване на трасе на довеждащата инфраструктура за срок от 1 година. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 674**

На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 29, ал. 1 от ЗОЗЗ, чл. 30, ал. 3 от ППЗОЗЗ и искане вх. № УТ-16-56/13.09.2017 г. от Николай Георгиев Гавраилов, Общински съвет - Русе реши:

1.Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – водопроводно отклонение от съществуващ водопровод Ф90 мм до ПИ 001008 в землището на с. Червена вода през следните имоти: ПИ 000075, ПИ 000355, ПИ 000357, ПИ 000376 – пасища, мери; ПИ 000076, ПИ 000785 и ПИ 000796 – полски пътища – всички общинска публична собственост и през ПИ 000385 – жп линии, държавна частна собственост по първи вариант на трасе.

2.Дава предварително съгласие за утвърждаване на трасе на довеждащата инфраструктура за срок от една година.

**28 Точка**

**Изказване на Бойко Никифоров**

**Чл.-кор. проф. Хр. Белоев:** Давам думата на Бойко Никифоров.

**Г-н Б. Никифоров:** Уважаеми господа и госпожи общински съветници, в реконструкцията на бул. „Придунавски“ е предвидено и събарянето на пасарелката под Техникума по облекло, което създаде доста недоволство сред русенци и това ни принуди ние да се ангажираме и да създадем местна гражданска инициатива, както е по закон да внесем такова предложение в общински съвет с 3 наши искания. Първото, пасарелката да бъде запазена, става дума за Вития мост на кея. Второто, към тази пасарелка да бъде построен асансьор, който ще осигури изцяло изискванията за достъпна среда за хора с увреждания. И третото ни искане е да бъде коригиран подробния устройствен план, като в него бъде нанесен Вития мост, тъй като на този подробен устройствен план няма въобще никаква пасарелка на това място, въпреки че на предното заседание ми беше отговорено друго от г-н Наков. Ние считаме, че събарянето на Вития мост, който е емблематичен за град Русе ще доведе до още по-голямо недоволство на русенци срещу управляващите града. Мариян Димитров след мен ще разкаже повече за подробностите, чисто документално как стоят нещата. Но мнението на русенци е, че събарянето на Вития мост се извършва единствено с цел да бъде раздут обема, цената на проекта, за да може да бъдат усвоени повече средства. А както знаете за управлението на проекта от всичките тези 26 милиона, 15 милиона са за екипа, който ..., не 15 милиона, 15% са за управлението на проекта. А вчера ние внесохме в Административен съд искане да бъдат отменени всички действия на председателя на общински съвет по ..., на г-н Белоев по внасянето, внасянето на нашето предложение в дневния ред на това заседание, тъй като то не е минало през комисии. Освен това, освен това в предложението на г-н Белоев има и точка 2-ра, която няма нищо общо с нашето предложение. Ние не сме предлагали да бъде изпълнявано разрешителното за строеж, тъй както е дадено, такива неща не сме правили. И в моментът делото е висящо, делото е номер 411 от 2017 година, а съгласно Административно-процесуалния кодекс въпрос, който се разглежда от съда не може да бъде разгледан от никоя друга институция. Така, че само на това основание, аз ви моля и знам че ще се съгласите има достатъчно юристи в залата, които ще го потвърдят тази точка от дневния ред да бъде оставена за следващо заседание и да мине, както е необходимо по всички комисии, да бъдат дадени становища, защото и становищата, които са прикрепени към предложението в една тяхна част не отговарят на истината. Това е за наклонът на Вития мост, който е сега в момента, защото той е някъде на места от 6 градуса, на места е 8 градуса не повече, а там пише едни 16 градуса.

**Чл.-кор. проф. Хр. Белоев:** Ориентирайте се към приключване.

**Г-н Б. Никифоров:** Ориентирам се към приключване. Отново нали казвам това, желаем и настояваме да бъде отменено това, тази точка от дневния ред и да бъде разгледана в следващо заседание на общински съвет.

**Чл.-кор. проф. Хр. Белоев:** Да, благодаря ви. Оставих Ви една минута извън времето, тъй като касаеше и някои действия лично на председателя. Само мога да Ви информирам, че до настоящият момент нямаме никакво уведомление, че има подобни действия някакви или че е внесено в съда предложение. И Вие бяхте тука при обсъждане на дневния ред, можеше да ги поставите тези въпроси тогава.

**29 Точка**

**Изказване на Мариян Димитров**

**Чл.-кор. проф. Хр. Белоев:** По следваща точка давам думата на Мариян Димитров.

**Г-н М. Димитров:** Уважаеми г-н Председател, уважаеми общински съветници, правя изказване по предложението на Местна гражданска инициатива за запазване на Вития мост, намиращ се в крайбрежния парк и построяването на асансьор към него за осигуряване на достъп, достъпна среда за хора с увреждания. Това предложение е във връзка, както с разпореждането на кмета Пламен Стоилов да се разруши Вития мост, така и с ваше Решение №1385 от 23.04.2015 г. По време на дискусиите преди приемане на решението зам.-кмета Наков коментира в детайли части от проекта, като: велоалеи, паркинги, площадки, градинки, озеленяване, но въобще не споменава за разрушаване на Вития мост. Общинският съветник Бучаков възразява, че за един такъв грандиозен проект трябва да се направи отделна сесия. Според него за съветниците остава скрито заданието и какви са целите му, както и буквичките по проекта нито се виждат, нито е ясно тяхното значение. С приетото решение се дава нова геометрия на ПУП, изменя се плана за улична регулация, обособява се нов квартал и се определя устройствените зони. В това решение няма един ред за разрушаване на Вития мост. Въз основа на това решение, обект от 4-5 етап на проекта има наименованието – Реконструкция на булевард „Придунавски“ и рехабилитация на 3 броя пасарелки. Според българският тълковен речник рехабилитация означава – комплекс от методи за лечение, с които се възстановява нормалното състояние на съоръжението, а според ЗУТ реконструкция на строеж е възстановяване, замяна на конструктивен елемент и основни части, съоръжения или инсталации. И в двата случая не става въпрос за разрушаване на строежа. В конкретният случай закона не допуска да бъде разрушен Вития мост. Витият мост е общинска собственост и за неговото разрушаване трябва да бъде взето изрично решение от общинския съвет съгласно Закона за общинската собственост, тъй като такова решение не е вземано досега. В противен случай се явяват верни и пророческите думи на господин Бучаков, че е парадокс, но общинския съвет не определя визията на града, а тази визия в Русе се определя от кмета и главния архитект, което противоречи на ЗМСМА. Относно твърдението на арх. Костадинова и арх. Алексиева, че е следван вариант за ... на конструкцията, но той се оказал неподходящ, защото съответствието с новите европейски норми ще е много скъпо и сложно, считам че то е голословно. В становището не е дадено каква е необходимата сума за това съответствие и колко ще струва разрушаването на Вития мост и построяването на няколко метра от него на същия мост, за да може да се направи сравнение. Становището на инж. Георгиев е тенденциозно, защото при другите две пасарелки има по-големи конструктивни дефекти като тази срещу ул. „Баба Тонка“ има и пропадане, но тях ги рехабилитираме, а не ги разрушаваме. Не на последно място по значение е мнението на историците, които считат, че Вития мост е културно-историческо наследство на архитектурата на 80-те години на миналия век. Защо тогава общинската администрация настоява да се разруши Вития мост и да построи нов мост до него? Отговорът на този въпрос го дава пак г-н Бучаков – проекта е много скъп, ще има много пари, ще бъдат по финансирани по европрограми, колкото повече пари, толкова по-голям откат казва той. Аз бих казал толкова повече комисионни. Събаряте Вития мост без да се притеснявате. Господин Председател, въпроса с разрушаването на Вития мост е изключително сериозен и аз Ви предлагам да оттеглите тази точка и я внесете на следващото заседание на общински съвет като материалите бъдат разгледани спокойно и компетентно от постоянните комисии. От проекта за решение на точка 1 не става ясно кое от трите наши предложения не приемате. Вие нямате право да прередактирате исканията на гражданите, за които те са се подписали. Нямате право да добавяте други текстове като този в точка 2, нещо като ... плюс, г-н Милушев и то след смелото твърдение на кмета, че няма нужда от специално решение, за да разруши Вития мост. Благодаря.

**Чл.-кор. проф. Хр. Белоев:** Благодаря.

**30 Точка**

**Предложение от местна гражданска инициатива за запазване на „Вития мост“, намиращ се на Крайбрежния парк и построяването на асансьор към него, за осигуряване на достъпна среда за хора с увреждания**

**Г-н Дим. Кънчев:** Заповядайте, проф. Белоев.

**Чл.-кор. проф. Хр. Белоев:** По тази точка внасям предложението като председател на общинския съвет по силата на правомощията, които са ми дадени, тъй като подписката на гражданска инициатива е насочена към председателя в това си качество. Тъй като бяха дадени и казани някои обвинения по тях само ще коментирам. Сега разбираме, можеше и в началото на сесията да бъде казано, че има някъде депозирано нещо в съда по този въпрос, за да не бъде гледано. Няма основание за оттегляне на тази точка и тя не е гледана в комисиите, но е гледана на председателския съвет, гонят се законови срокове, ние в момента сме няколко дена след срока, в който общинския съвет трябваше да се произнесе по искането на гражданската инициатива. Относно проектът за решение, точка 1 – „Не приема направеното предложение ...“ , то много ясно е казано в началото на докладната. И трите точки са посочени на гражданската инициатива какво се иска, значи не се приемат предложенията, които са ..., предложението като цяло на гражданската инициатива. В началото, когато призовах общинските съветници да гласуват изказванията и от Бойко Никифоров, и Мариян Димитров, тъй като считам, че трябва да бъдат чути тук на сесия казах, че има одобрен ПУП през 2015-та, има становища, които са приложени към материалите, както от общинска администрация, така и от архитекти, така и от конструктори. Въпросът е обсъждан и разискван доста надълго, въпреки че Вие не сте присъствали, тъй като те не са обявени и по комисии не е гледан, но съобщих, че на председателски съвет това беше доста детайлно разгледано. И от 14 септември, когато беше внесена подписката само държа да кажа, че са 74 подписа на граждани, ако наистина недоволството на нашите съграждани беше толкова голямо, тази подписка поне да беше няколко стотин подписа. И когато се дават определени становища на оторизирани специалисти, архитекти и конструктори би следвало да се съобразим с тях, тъй като те имат право да дават тези становища. И държа да отбележа, че не е някакво самоволно предложение или на група хора това предложение, което се прави, а продължение на един проект, един план, който е гласуван тук още през 2015 година. Затова и във втора точка се казва, че изпълнението на одобрения с Решение №1385 от Протокол №49 от 23.04.2015 година на Общинския съвет – Русе подробен устройствен план и инвестиционен проект към него да продължи, съобразно издаденото разрешение за строеж. И тук вече е волята на общинските съветници, както се гласува, по този начин ще продължи и изпълнението на този проект и въобще този въпрос. Благодаря.

**Г-н Дим. Кънчев:** Да и аз благодаря. Въпроси, изказвания? Господин Наков от името на кмета.

**Г-н Дим. Наков:** Благодаря ви, господин Председателю. Аз изцяло подкрепям казаното от проф. Белоев. Не мога да си го обясня по никакъв начин този подход, който се осъществява спрямо, не казвам един обект, срещу всички обекти в момента, които се реализират на територията на град Русе, които са свързани с реализация на инвестиционната програма. Не виждам нищо, което да няма единствено за цел да отложим изпълнението на обекти, които са важни за града. Още една седмица, още един месец, ако може нещо да се провали, вие думата я знаете как си я наричате, била гражданска инициатива от 3 човека, които са се подписали и още 70, които са си сложили подписа отдолу. Тези трима души ги знаем всички, на всички публични обсъждания почти винаги присъстват и задават едни и същи въпроси. Без да се обаждате от място. Когато имаме гледан, още 2013-та година с приемането на Интегрирания план за градско възстановяване и развитие, част от който имаше различни направления – изготвени технически задания за инвестиционни проекти, изготвени подробни устройствени планове, които после бяха процедирани. Тоест още 2013 година общинския съвет, когато прие като цяло проекта за Интегриран план за градско възстановяване и развитие вече беше запознат с всички видове подробни устройствени планове, които бяха разработени и в последствие процедирани, приети и одобрени, с всички технически задания, с всички предвиждания на развитието на града, с зоните за въздействие. И когато идва момент да се одобрява ..., аз също си спомням много добре какво каза г-н Бучаков, че за пръв път виждал нещо такова като предложение за ПУП, му зададох въпроса, на всички публични обсъждания, които бяха направени за определяне зоните за въздействие се говориха основните обекти, които ще бъдат извършени, за мерките, които ще се вземат, после, когато приехме като цяло проекта за Интегриран план за градско възстановяване и развитие отново се споменаха дословно с нагледни картини, картен материал и т.н., всичко какво се прави и 2015-та година, когато вече се одобрява самия ПУП, да ми цитирате човек, който не си спомня какво е правил преди година или две, мисля че е много несериозно. Да излизате и да коментирате, първо да не правите разлика между процент и градус, аз мисля, че няма човек в залата, който да не прави разлика между това. И смятате, че сте специалисти, градус ли било, процент, няма значение, важното е да плюем. ( коментар от зала не се чува) Казах да не се обаждате от място. Какво да коментираме ... Такива специалисти да коментираме, които нямат понятие от определени мерки, дали било градус или процент. Какво да го говоря, не го каза 1 път, каза го няколко пъти, слушах внимателно. И този човек изказвайки се унищожава и принизява труда на доказани проектанти в областта си, доказани архитекти, доказани инженери. Какво да коментирам такова изказване, аз съм просто възмутен. Бях подготвил кратко становище от няколко страници, за мене вече това е безсмислено да губим времето на хората, за да обяснявам на човек, който и да му говориш, той няма да те разбере. ( коментар от зала не се чува) Ами, съветниците ще си вземат отношение, ако ...

**Г-н Дим. Кънчев:** Не се обаждайте от място, втори път ви правя забележка, ако обичате. Дадохме ви думата преди точката.

**Г-н Дим. Наков:** Пълно непознаване отделно на нормативната уредба на Република България. Кой закон, кой е специален спрямо другия, такива неща ..., нямам думи. Уважаеми общински съветници, призовавам ви да не приемате предложението на гражданската инициатива и да подкрепите с решение продължаването на изпълняването на строително-монтажните работи по обекта, който касае бул. „Придунавски“ и рехабилитацията на трите пасарелки. Благодаря.

**Г-н Дим. Кънчев:** Благодаря. Други желаещи? Събина Павлова, ако обичате. Нямате възможност, няма процедура, по която да се изкажете. (коментар от зала не се чува)

**Г-жа С. Павлова:** Дадоха ми думата, може ли да млъкнете? Така, аз няма да се изказвам, много добре знаете, че не съм специалист, затова възприемам написаните становища от специалистите. Ще говоря като човек, който се среща с хора и ще ви дам два примера от разговорите, които съм провела. Единият беше при среща с човек над 50 години, който беше подел така същата теза, че трябва да се запази Вития мост. Добре, колко пъти застана разхождайки се да се снимаш, да застанеш да гледаш Дунава от там? Ами, два пъти. В живота си на над 50-годишен човек, два пъти. Другият, след като влезе докладната ме питаха как може 70 човека да очакват 50 човека общински съветници да се съобразят само с тяхното мнение и да искат да влияят върху целия град със своето предложение, с 70 човека да се съобразяват 200 000-ен град с тях. Това беше.

**Г-н Дим. Кънчев:** Благодаря. Други желаещи не виждам, така че подлагам материала на гласуване. Процедура на гласуване, ако обичате.

**КВОРУМ – 33. С 23 гласа „за”, 0 „против” и 10 „въздържали се”.**

**Г-н Дим. Кънчев:** (коментар от зала не се чува) Ако смятате, че някой е пропуснал гласуването да го повторим това гласуване? (коментар от зала не се чува) Да, има желаещи за прегласуване. Прегласуваме, защото не са успели много от колегите, не им е стигнало времето за гласуването. Отново процедура на гласуване, прегласуваме. (коментар от зала не се чува) Гласувайте.

**КВОРУМ – 39. С 30 гласа „за”, 0 „против” и 9 „въздържали се” се прие**

**РЕШЕНИЕ № 675**

На основание чл. 21, ал. 1, т. 23 от ЗМСМА и чл. 52, ал. 2 от ЗПУГДВМС, Общински съвет - Русе реши:

1. Не приема направеното предложение чрез подписка, постъпила с Молба вх. № 599/14.09.2017г от инициативен комитет на местна гражданска инициатива.
2. Изпълнението на одобрения с Решение № 1385 по Протокол № 49 от 23.04.2015г. на Общински съвет – Русе подробен устройствен план и инвестиционния проект към него да продължи съобразно издаденото разрешение за строеж.

**31 Точка**

**Питания на общински съветници**

**Чл.-кор. проф. Хр. Белоев:** Питане от Иво Пазарджиев, относно такси за използване на гробни места. Ти имаш 3, едно след друго ще ти ги дадем.

**Г-н Иво Пазарджиев:** Господин Председател, първо ще Ви помоля ...

**Чл.-кор. проф. Хр. Белоев:** Моля за тишина в залата.

**Г-н Иво Пазарджиев:** ... Да, първо ще помоля да осигурите тишина в залата. Второ, ще Ви помоля поне до края на мандата ...

**Чл.-кор. проф. Хр. Белоев:** Моля за тишина в залата.

**Г-н Иво Пазарджиев:** До края на мандата ще помоля да си прочетете правилника, тъй като две от питанията ми са с изискан само писмен отговор. Когато изискам писмен отговор, явно ще трябва да Ви го разкажа правилника, трябва да го обявите в началото на сесията, че има такова питане, че има подготвен писмен отговор и да ми го връчите. Мисля, че е чл. 107 от правилника, не съм много сигурен в момента. Така, че сега следваше да обявите само питането, което искам и устен отговор, ще започна да го чета. Уважаеми г-н Кмете, Община Русе е собственик на недвижим имот, находящ се в гр.Русе, ж.к. „Здравец, западно от бл.66 и северно от бл.79 със съответен идентификатор. С договор за наем ...

**Чл.-кор. проф. Хр. Белоев:** Моля за тишина.

**Г-н Иво Пазарджиев:** (коментар от зала не се чува) Всичко е наред. С договор за наем имотът е отдаден на фирма „Вектор” ЕООД, представлявана от Николай Великов Владов. На редовна приемна на общинските съветници от групата на „ПАТРИОТИТЕ ВМРО, ГЛАС НАРОДЕН” бяхме сигнализирани от граждани, че наемателят на сградата е залепил от вътрешна страна портрети на двама от ръководителите на Българската комунистическа партия – лицето Георги Димитров Михайлов и лицето Тодор Христов Живков.

**Чл.-кор. проф. Хр. Белоев:** Моля за тишина.

**Г-н Иво Пазарджиев:** Ако на някой му е смешно, когато говорим за ...

**Чл.-кор. проф. Хр. Белоев:** Не се репликирайте.

**Г-н Иво Пазарджиев:** Когато говорим за хора за Българска комунистическа партия, за хора, които са съсипали живота на много други хора не е смешно. И внимавайте да не заприличате на един депутат, който в сутрешен блок се хилеше дебилно. На 26-ти ... (коментар от зала не се чува) Не беше към Вас.На 26.04.2000 г. XXXVIII Народно събрание приема Закон за обявяване на комунистическия режим в България за престъпен. Същият е обнародван в брой 37 от 05.05.2000 г. на Държавен вестник. Във връзка с изложеното, моля да отговорите на следните въпроси: какво е отношението на Община Русе, във връзка с използването на общинско имущество за разполагане на портрети ...

**Чл.-кор. проф. Хр. Белоев:** Моля за тишина в залата.

**Г-н Иво Пазарджиев: ...** на ръководни дейци на Българската комунистическа партия? Считате ли, че с описаното по-горе деяние наемателят в лицето на „Вектор” ЕООД нарушава договора си за наем или добрите нрави? И третият въпрос е какви действия ще бъдат предприети спрямо „Вектор” ЕООД, във връзка с описаното по-горе?

**Чл.-кор. проф. Хр. Белоев:** Благодаря. Госпожа Кръстева.

**Г-жа Н. Кръстева:** Чрез чл. кор. проф. д-р на техническите науки Христо Белоев, председател на Общински съвет – Русе до г-н Иво Колев Пазарджиев общински съветник от групата на „ПАТРИОТИТЕ ВМРО, ГЛАС НАРОДЕН” при Общински съвет – Русе. Относно:Ваше питане, регистрационен индекс 06-01-143 / 17.10.2017 г. по описа на Община Русе. Уважаеми г-н Пазарджиев, по повод на въпроси, формулирани във Ваше питане с регистрационен индекс 06-01-143 от 17.10.2017 г. по описа на Община Русе (заведено в Общински съвет – Русе с вх. № 685 / 17.10.2017 г.), отговарям както следва: при извършване на всички действия, Община Русе, разглеждана като юридическо лице, представлявано от Кмета на Общината, съгласно чл. 44, ал. 1, т. 15 от Закона за местното самоуправление и местната администрация (ЗМСМА), се ръководи и прилага стриктно действащото българско законодателство. С чл. 3, ал. 1 от Закона за обявяване на комунистическия режим в Република България за престъпен, приет от 38-то Народно събрание на Република България, обнародван в ДВ, бр. 37 от 05.05.2000 г., комунистическият режим в България от 09.11.1944 г. – 10.11.1989 г. е обявен за престъпен. Посоченият нормативен акт не съдържа санкционни норми, съставляващи основание за ангажиране и реализиране на отговорност спрямо лица, поставящи на публични места лозунги и други отличителни знаци на комунистическият режим в България от 09.11.1944 г. – 10.11.1989 г., или портрети на ръководните дейци на Българската комунистическа партия. В тази насока, Законът за обявяване на комунистическия режим в България за престъпен е лишен от правни последици. Община Русе, като страна – наемодател по Договор № 5611 от 05.10.2016 г. за отдаване под наем на имот – общинска собственост, упражнява контрол по отношение ползването на наетия имот по предназначение. Въпреки липсата на правно основание, обективирано в наемния договор, наемателя към днешна дата е премахнал по собствена воля портретите с ликовете на Георги Димитров Михайлов и на Тодор Христов Живков, поставени на видно място спрямо обекта на наемното правоотношение, съобразявайки волята на колективния законодателен орган на Република България, манифестира еднозначно и непротиворечиво в горепосочения нормативен акт.

**Чл.-кор. проф. Хр. Белоев:** Да, г-н Пазарджиев.

**Г-н Иво Пазарджиев:** Благодаря на г-жа Кръстева, няма да задавам допълнителни въпроси. Всъщност от резултата съм доволен, че тия портрети са премахнати. И след като е по волята дори на наемателя, явно е прогледнал глупостта, която са свършили. Да, г-жо Кръстева, наистина правилно посочвате, че в посочения нормативен акт не съдържа санкционни норми, но след като комунистическия режим е обявен за престъпен, можете така да им указвате и да им давате препоръки да няма такива лица по сградите, което виждам, че е направено. Благодаря наистина вече от името на почетния гражданин Цонка Букурова, която ме сигнализира за това. Една възрастна жена беше разстроена, че на това място има такива портрети. Благодаря.

**Чл.-кор. проф. Хр. Белоев:** Благодаря. Господин Пазарджиев, по другите две са Ви предоставени писмени отговори. (коментар от зала не се чува) Благодаря. Питане от Пламен Рашев. Ще се съобразя с Вашето предложение, то е точно по правилника, но някои държат да си кажат питанията и да си получат отговорите, за да ги чуят гражданите. С Вас ще се съобразя занапред.

**Г-н Пл. Рашев:** Нещо, което стана тема и на сесията, става дума за градския обществен транспорт. Питането ми към г-н Стоилов е – Уважаеми г-н Стоилов, жители на града ни са недоволни от липсата на обществен транспорт рано сутрин за работещи първа смяна от 5 часа и вечер след 21 часа. Прибирането у дома след спортни и културни мероприятия е невъзможно с тролейбус или автобус. Бизнесът също е затруднен и търпи загуби от закъснения по обективни причини. С решението си от 23 март №489 тази година общинските съветници приеха нови разписания по линиите, с които бяха отменени първите и последните курсове от уговорените с превозвачите през 2012-та. Така ние помогнахме на транспортните фирми при намалената държана субсидия, а влошихме качеството на услугата обществен транспорт на гражданите. Ефектът от новата транспортна схема и европроектите е след време, нужни са действия сега, идва зимен период. Въпросите: какви спешни мерки предвижда общината за облекчаване транспортните проблеми на русенци, появили се с отмяната на първите и последните курсове по разписанията на линиите – 2-ра, 6-та и 24-та? И второ, предвижда ли се през 2018-та закупуването на нови транспортни средства чрез търговското дружество „Общински транспорт Русе“ АД?

**Чл.-кор. проф. Хр. Белоев:** Благодаря. Госпожа Кръстева.

**Г-жа Н. Кръстева:** Господин Рашев, извън зачитането на отговора на питането, което сте предоставил на нашето внимание, ще Ви помоля за в бъдеще, както г-н Пазарджиев каза, следвайки вашия правилник винаги, когато подавате някакво питания не става ясно дали имат силата на питания относно Правилника на Общинския съвет или просто подавате някакви заявления до общинска администрация.

**Чл.-кор. проф. Хр. Белоев:** Госпожо Кръстева, аз ще го спазвам от тук нататък, тъй като досега всички искаха да им се отговаря от трибуната, от тук нататък, ако не е записано ще ги питам лично.

**Г-жа Н. Кръстева:** Професор Белоев, визирам следното нещо, че г-н Рашев подава дали е питане, дали е възражение, дали е въпрос, не пояснява, че е отговор за сесия. Знаете, че административните срокове в двата случая са различни. Просто ще моля, когато се обръщате към нас с питане за сесия да го обективирате във вашата молба. До Пламен Рашев общински съветник, чрез чл.-кор. проф. д-р на техническите науки Христо Белоев – председател на Общински съвет – Русе. Относно питане за градския обществен транспорт. Уважаеми г-н Рашев, в Община Русе, с вх. №06-01-138/10.10.17 г. постъпи питане относно приетите актуализирани разписания на градския транспорт с Решение №489/23.03.2017 г.от Общински съвет - Русе. Във връзка с т.1 от питането: Какви спешни мерки предвижда Общината за облекчаване транспортните проблеми на русенци, появили се с отмяната на първите и последни курсове от разписанията на линии: 2,6 и 24, Ви уведомявам, както следва: след вписване промяна на фирмата от „ЕГГЕД Русе“АД на „Общински транспорт Русе“ АД през месец септември тази година от служители на дружеството са предприети действия за проучване необходимостта от разкриването на допълнителни курсове в ненатоварените сутрешни и вечерни часове по разписанията на тролейбусните линии. Посетени са „Оргахим“ АД, „Приста Ойл Холдинг“ ЕАД, „Спарки“ АД и още няколко шивашки и мебелни фирми, към които е отправено искането за посочване на конкретни часове, в които е необходим транспорт, както и предполагаемия брой пътуващи служители. Тази информация е изключително необходима за оценка рентабилността на допълнителните курсове, които биха могли да бъдат разкрити. По сведение от „Общински транспорт Русе“ АД до настоящият момент отговор на запитванията е получен само от „Оргахим“ АД без да е посочен броя на пътуващите. Посещенията от служители на дружеството продължават, като се изчаква обратната връзка с фирмите. След анализ на получената информация и при доказана необходимост ще се предприемат действия за допълнителни мерки относно подобряване на транспортното обслужване с тролейбусен транспорт. При сега действащите разписания първите и последните курсове на цитираните линии 2, 6 и 24 са, както следва: относно Линия № 2 – от Бор към Мототехника в 5,10 ч. последния от Мототехника към Бор в 20,40 ч.; по Линия №24 – от Бор към Дружба 3 първото разписание е в 5,15 ч. и от Дружба 3 към Бор в 20,45 ч.; по Линия №6 – Асфалтова база към Русе в 4,20 ч., от Дома на културата към Долапите в 22,15 ч. За периода на изпълнението на така променените разписания до момента няма сигнали за необслужени и недоволни пътници. По т.2- Предвижда ли се през 2018 г. закупуването на нови транспортни средства чрез търговското дружество „Общински транспорт Русе“ АД, Ви информирам, че на този етап се извършва проучване от дружеството на възможностите за закупуване на рециклирани или нови транспортни средства. Като цяло намерението на Община Русе е в рамките на 2 години да има чисто нови транспортни средства. Тъй като обновяването с изцяло нов парк е изключително скъпа инвестиция – над 10 млн. лв. са необходими за това, на този етап Община Русе обследва всякакви варианти, както за закупуване на транспортни средства, така и за намирането на нов стратегически партньор, за да изпълни своето намерение и да направи по-привлекателен транспорта. В тази връзка има обявена обществена поръчка за разработването на нова транспортна схема, с която да бъдат актуализирани маршрутните разписания без дублиране на линиите, съобразени с променената инфраструктура на уличната мрежа и със специфичните потребности на гражданите, като същевременно общинска администрация акцентира и върху засиления контрол.

**Чл.-кор. проф. Хр. Белоев:** Благодаря. Рашев.

**Г-н Пл. Рашев:** Благодаря за отговора. В тая връзка искам да подчертая, че ще се обърна към дружеството „Общински транспорт Русе“ АД да си довърши работата, която е започнало. Но в отговорът на моя въпрос не видях примерно, първо само Дунав, в петък имаме мач Дунав - Ботев на градския стадион, който почва от 8 без 15. Тези, които искат да дойдат на мач от Дружба или Здравец, нататък логично е да попитам как ще се върнат, ако ползват автобуса или тролея? Всъщност това се отнася и за всички културни мероприятия, които са в центъра на града ни, на площада, общо взето там се правят добри неща. Но казваме, че няма хора, една от причините е и тая, така че нека да се обърнем освен към предприятията и към бизнеса, и към гражданите, които посещават културни мероприятия, спортни мероприятия, те са концентрирани в центъра. Още един път, благодаря за отговора.

**Чл.-кор. проф. Хр. Белоев:** Благодаря. Питане от Валери Матеев.

**Г-н В. Матеев:** Уважаеми господин Кмете, на 09.10. г. и 10.10. в предаването „Господари на ефира” по Нова телевизия бяха излъчени репортажи, във връзка с неприемливо поведение от страна на Милена Иванова – възпитателка в детска градина „Червената шапчица”, филиал „Светилник” в гр. Русе, бул. „Христо Ботев” №1. В репортажите същата е записана да изрича обидни думи по адрес на деца, които са под нейните грижи. Също така потърпевшите родители излагат твърдения, че децата са бити и тормозени от въпросната възпитателка. От репортажите и думите изречени от Иванова може да се направи предположение, че това действително е било така. Във втория репортаж по случая беше интервюирана и директорката на детската градина Теменужка Тодорова, която заявява, че въпросната възпитателка е уволнена. Във връзка с изложеното, моля да отговорите на следните въпроси: първо, има ли подавани жалби от страна на родители срещу Милена Иванова, преди репортажа на Нова телевизия? Второ, на какво основание са прекратени трудово-правните отношения с Милена Иванова? Трето, има ли данни същата да е злоупотребявала с алкохол и това да е повлиявало на емоционалното и състояние? Четвърто, сигнализирани ли са органите на МВР и прокуратурата, във връзка с репортажа на Нова телевизия? Пето, какви действия са предприети по отношение на директорката на детската градина Теменужка Тодорова, във връзка със слабия контрол? Благодаря.

**Чл.-кор. проф. Хр. Белоев:** Благодаря. Да, заповядайте, Ирена Петрова.

**Г-жа Ир. Петрова:** Добър ден, уважаеми дами и господа. Отговорът на питането на г-н Валери Матеев – общински съветник, уважаеми г-н Матеев**,** На основание чл. 105, ал. 1 от Правилника за организацията, дейността на Общински съвет – Русе, неговите комисии и взаимодействието му с общинска администрация и във връзка с чл. 33, ал. 1, т. 4 от Закона за местното самоуправление и местната администрация представям писмен отговор на зададените въпроси в питането Ви с рег. индекс №06-01-142/17.10.2017 г. На въпросът, има ли подавани жалби от страна на родители срещу Милена Иванова, преди репортажа на Нова телевизия, Ви информирам за следното: госпожа Милена Иванова заема длъжността „старши учител“ в ДГ „Червената шапчица“ от 08.09.2014 г. В периодът от назначаването й до месец септември 2017 г. не са постъпвали писмени жалби за грубо и некоректно отношение на педагога към деца от групите, в които е изпълнявала професионалните си задължения. Първата жалба за неприемливо отношение към деца е постъпила в Община Русе на 25 септември 2017 г. с вх. №94И-3751-1/25.09.2017 г., последвана от две жалби за същия случай, постъпили в Община Русе пет дни преди излъчване на репортажа в предаването на Нова телевизия „Господари на ефира“, с входящи номера съответно: №94И-3751-1#1/04.10.2017 г. и № 94И-3751-1#2/04.10.2017 г. Жалбите са от трима родители на деца, записани във втора възрастова група на ДГ „Червената шапчица“, филиал „СВЕТИЛНИК“. На Вашият втори въпрос, на какво основание са прекратени трудово-правните отношения с Милена Иванова Ви информирам за следното - след проведено на 28.09.2017 г. заседание на педагогическия съвет в детската градина г-жа Милена Иванова е поела отговорност за постъпката си и е внесла заявление за прекратяване на трудовото й правоотношение. Същото е прекратено с Акт за прекратяване на трудово правоотношение № 87/29.09.2017 г. на основание чл. 325, ал. 1, т. 1 от Кодекса на труда. На Вашият трети въпрос, има ли данни същата да е злоупотребявала с алкохол и това да е повлиявало на нейното емоционално състояние, Ви информирам, че нямаме данни същата да е злоупотребявала с алкохол и това да е повлиявало на емоционалното й състояние. На Вашият четвърти въпрос, сигнализирани ли са органите на МВР и прокуратурата, във връзка с репортажа на Нова телевизия, Ви информирам, че Община Русе сезира Районна прокуратура – Русе за случая като на 10.10.2017 г., шест дни след последната жалба, с вх. №4680/10.10.2017 г., предаде копия на жалбите за извършване на проверка по компетентност. Община Русе не получи нито автентичния, нито монтирания звуков файл, излъчен в предаването на Нова телевизия „Господари на ефира“. На Вашият пети въпрос, какви действия са предприети по отношение на директорката на детската градина Теменужка Тодорова, във връзка със слабия според Вас контрол, отговарям, на 09.10.2017 г. е връчено писмо на г-жа Теменужка Тодорова - директор на ДГ „Червената шапчица“, с което са й изискани обяснения за изложените обстоятелства в получените сигналите. Писмени обяснения, с приложени доказателства, са представени в Община Русе с рег. индекс №31-23-19/10.10.2017 г., проверката не е приключила. Това е краят на писмения отговор. Извън това, което е в писменият отговор, държа да отбележа, че само ден след като получихме първата жалба по инициатива на Община Русе аз и секретаря на Община Русе, г-н Димитър Генков поканихме на среща родителите визирани в жалбата, тоест жалбоподателят на първата жалба беше написал в жалбата си, че е чул запис, направен от други родители. Веднага се срещнахме с всички, които имаха отношение по случая. На 26.09. родителите, които твърдяха, че са направили този запис по начина, по който са го направили ни пуснаха в моя кабинет този звуков файл, монтирания звуков файл, който чухме и по време на предаването. Смея да твърдя, че те нямаха никакво намерение да подават писмени жалби до институции въобще. Помолихме ги да го направят, тъй като ги уверихме, че няма как да предприемем действия преди те да официализират своята жалба. Така, че пуснатите жалби през октомври всъщност са по настояване на Община Русе, като ги помолихме да ни предоставят автентичния звуков файл, това обаче не беше направено, нито автентичния, нито монтирания беше предоставен. Това е и едно от нещата, заради които Община Русе сезира Прокуратурата, тъй като нашите институционални възможности спират до там и ние не можем да стигнем до дълбочината на истината. Много съм уверена и надявам се в това, че Прокуратурата и органите в своята компетентност ще могат да изискат такива доказателства, до които общината не би могла да стигне и истината за случая ще бъде предоставена в по-сериозна светлина. Нямаме писмени обяснения от Милена Иванова, както става ясно. Тя е поела своята вина устно и вероятно е направила това, въпреки че са и били предявени писмени обяснения, защото е решила, че ще е необходимо да действа в своя защита с адвокат, което и вече е направила. Така, че и от страна на учителката, чието поведение разбира се всички осъждаме ще има предприети определени действия в нейната самозащита, така че и това очакваме да разберем как се развие. Уволнението, така наречено се случи бързо, виждате затова акцентирах върху дните и сроковете ... (коментар от зала не се чува) Тя не е уволнена, да, отстранена и освободена от своята длъжност с много бързи действия от страна на ... (коментар от зала не се чува) Да, по взаимно съгласие, да.

**Чл.-кор. проф. Хр. Белоев:** Не водим дискусия тука, трябваше да се намеся още първия път. (коментар от зала не се чува) Да.

**Г-жа Ир. Петрова:** Просто искам да кажа, че в административен план и директора на детската градина и общината сме действали по възможно най-бързия начин. Благодаря за вниманието.

**Чл.-кор. проф. Хр. Белоев:** Благодаря. Матеев ще искаш ли думата? Да.

**Г-н В. Матеев:** Благодаря за отговорът на г-жа Петрова. Не съм удовлетворен от начина на освобождаването на тази възпитателка, тъй като тя не е уволнена, а тя е напуснала доброволно, тъй като освобождаването е по взаимно съгласие. След като администрацията има съмнения и нещата са предадени в ръцете на прокуратурата се надявам, че истината ще бъде разчепкана докрай. И ако е необходимо, тъй като още върви и процедурата по разглеждане поведението на директорката, то тя ще понесе необходимите си наказания. Благодаря ви.

**Чл.-кор. проф. Хр. Белоев:** Благодаря.

**32 Точка**

**Изказване на Бойко Никифоров**

**Чл.-кор. проф. Хр. Белоев:** Давам думата за изказване на Бойко Никифоров.

**Г-н Б. Никифоров:** Уважаеми госпожи и господа общински съветници ...

**Чл.-кор. проф. Хр. Белоев:** Моля за тишина.

**Г-н Б. Никифоров:** Има една наредба, която касае опазването на озеленените площи, мисля №1 от 93-та година беше, ако греша г-н Наков ще ме поправи. Тази наредба казва, че всяко едно отрязано дърво в Русе, за всяко дърво, дори за всеки един клон отрязан, господин кмета трябва да даде писмено съгласие. Когато започнаха ремонтните дейности на кея около Вития мост бяха изсечени над 70 дървета. И сега, и да мъркате, и да не мъркате все тая, щото ние имаме снимки на ...

**Чл.-кор. проф. Хр. Белоев:** Не се репликирайте, времето Ви тече.

**Г-н Б. Никифоров:** Така, то тука се вижда. Така, съгласно тази наредба, когато са изсечени повече от 20 дървета трябва да се направи оценка въздействие върху околната среда, такава не е правена. Ние се обърнахме с искане по достъп до обществена информация до РИОС-а да ни дадат всички разрешителни, които кмета е изпратил там от 2015 година досега. От там ни върнаха едно писмо, в което буквално се казва, че не е изпратено нито едно разрешително по тази наредба. След това последва едно писмо от господин кмета, в което пише, че РИОС лъжат, не е точно така, но че те били изпратили там за 2015-2016, само за 17-та не били изпратили. До тук можем да направим само извода, че в Русе първо се сече, после се дават разрешителни. Така въпросите, които съм поставил и искам да ми бъде отговорено са свързани с един въпрос, който поставих на г-н кмета при обсъждането на общинския бюджет, а той е има ли разаделени в общинския бюджет 20 000 лв. за обследване и картотекиране на дърветата в Русе и за кой от заместник-кметовете му е предназначено? Затова въпросите, на които сега искаме отговор и надяваме се, че ще ни бъдат дадени, те са свързани с изясняване на шуробаджанащината в България, в общините, щото Русе изостанахме малко от това, то е обяснимо, щото БСП и ГЕРБ са си заедно. Въпросите са на кого е фирмата, която ..., на кого е фирмата, която извършва обследване, картотекиране на тревните площи и на дърветата в Русе, колко пари е получила през последните години? Има ли собственикът на фирмата родствена връзка с някой от заместник-кметовете и кой е той? Очакваме отговори.

**Чл.-кор. проф. Хр. Белоев:** Благодаря. Господин Наков ще отговори от името на кмета.

**Г-н Дим. Наков:** Благодаря Ви, господин Председателю. Аз имам тука едни други въпроси, които са зададени от г-н Никифоров, не знам той ли изпада в някакви кризи на загуба на паметта, но това си е негов проблем. Аз ще ги отговоря, така както са ми зададени писмено, защото въпросите са доста повече и смятам, че са важни, за да могат някои граждани да бъдат просветени в дадени области. Уважаеми г-н Никифоров, в отговор на Ваше запитване, относно премахнати дървета и зелени площи, Ви уведомявам за следното: по първи въпрос **-** Колко дървета и храсти бяха отсечени при започналите строителни работи в района от Речна гара до т.н. „Вит мост“?

**Чл.-кор. проф. Хр. Белоев:** Моля за тишина.

**Г-н Дим. Наков:** Отговор -Във връзка с реализацията на строеж: „Реконструкция на бул. „Придунавски“ и рехабилитация на 3 бр. пасарелки“, на основание чл. 63, ал. 2 от Закона за устройство на територията (ЗУТ), чл. 19, ал. 1 от НАРЕДБА № 1 от 10.03.1993 г. за опазване на озеленените площи и декоративната растителност и чл. 32 от Наредбата за изграждането и опазване на зелената система на територията на Община Русе, от кмета на Община Русе е разрешено прочистване на западната част на ската между жп линията и бул. „Придунавски“ от наличната храстова растителност и премахване на самонастанената дървесна растителност. Въпрос 2 **-** Извършена ли е оценка на въздействието върху околната среда и уведомен ли е РИОСВ за извършваната сеч? Отговор **-** Община Русе е уведомила Регионалнаинспекция по околна среда и водите – Русе за инвестиционното предложение за „Рехабилитация и изграждане на зона за обществен отдих по крайбрежната ивица в района от ЖП прелеза на Речна гара до ул. „Мостова“, което включва и реконструкцията на бул. „Придунавски“ и рехабилитацията на 3 бр. пасарелки. Становището на РИОСВ – Русе е, че по отношение на изискванията на Глава шеста от Закона за опазване на околната среда предложението не подлежи на процедура по оценка на въздействието върху околната среда или преценяване на необходимостта от извършване на оценка на въздействието върху околната среда. В изпълнение на изискванията на Наредба № 1. за опазване на озеленените площи и декоративната растителност, Община Русе периодично изпраща необходимата информация до РИОСВ - Русе. Въпрос №3 -Картотекирани ли бяха в съответствие с Наредба №1 от 1993 г. за опазване на озеленените площи и декоративната растителност, изсечените дървета по т.1, по първи въпрос явно. По ската през годините не са извършвани залесителни мероприятия.Съществуващата растителност във визирания район е саморасла и не подлежи на картотекиране. Видно от отговора на 1 въпрос е разрешено премахването на самонастанената дървесна растителност, на основание чл. 19, ал. 1 от НАРЕДБА № 1 за опазване на озеленените площи за реализацията на обект „Рехабилитация и изграждане на зона за обществен отдих по крайбрежната ивица в района от ЖП прелеза на Речна гара до ул. „Мостова“ - етап IV, включващ „Придунавски булевард“ и етап V „Пасарелки“. Въпрос 4 -Кои са фирмите, на които кмета на община Русе е възложил да извършват картотекиране или освидетелстване на дърветата, храстите и тревните площи в Русе от 2011 г. до сега? Обръщам внимание на съдържанието на въпроса и се надявам повече да няма волни изпълнения по този въпрос. Отговор - Паспортизация на озеленените площи с картотекиране на декоративната дълготрайна растителност не е възлагана от Община Русе през 2011 г., 2012 г. и 2015 г. През 2013 г. по реда на Закон за обществените поръчки е възложено изпълнение на „Паспортизация на озеленените площи VII етап“ на „Геостройпроект - КСС“ ЕООД. През 2014 г. и 2016 г. паспортизацията на озеленените площи с картотекиране на декоративната дълготрайна растителност, касаеща VIII етап и IX етап е извършена от ОП „Паркстрой“, съгласно възлагателни писма.Въпрос №5 -Възлагана ли е от 2011 г. до сега, обществена поръчка за извършваната дейност по т.3? Отговор **-** Не е възлагана обществена поръчка за картотекиране на декоративната трайна растителност на територията на крайбрежната зона и в частност терените заключени между „Речна гара“, ул. „Майор Узунов“ и бул. „Придунавски“. Картотекирането на декоративната трайна растителност е извършено от ОП „Паркстрой“ през 2016 г. съгласно възлагателно писмо от Община Русе.6 Въпрос **-** Колко пари е изплатила община Русе на съответната фирми/фирма, съответно за 2011, 2012, 2013, 2014, 2015, 2016 г. и каква е сумата, която Община Русе ще заплати по договор за 2017 г.? Отговор **-** През 2013 г. е изплатена на „Геостройпроект - КСС“ ЕООД сумата в размер на 19 999 лв. и 20 ст. съгласно сключен договор. През 2014 г., 2106 г. услугата е извършена от ОП „Паркстрой“. За 2017 г. услугата е възложена с писмо на ОП „Паркстрой“ за освидетелстване на декоративна трайна растителност. Към настоящият момент изпълнението все още не е приключило. Въпрос № 7 **-** Има ли роднинска връзка, между собственикът на фирмата извършваща паспортизацията и някой от заместник кметовете, кой е той и участва ли понастоящем в работата на фирмата? Отговор **-** Видно от отговорите по т.4, т. 5 и т. 6 по реда на ЗОП през 2013 г. е възложено на „Геостройпроект - КСС“ ЕООД изпълнение на: „Паспортизация на озеленените площи VII етап“. Съгласно Търговският регистър едноличен собственик на капитала е Красимир Станчев Станев, който не е в роднинска връзка с нито един от заместник- кметовете на Община Русе. През 2014 г. и 2016 г., въз основа на възлагателно писмо от Община Русе от ОП „Паркстрой“ е извършило „Паспортизация на озеленените площи с картотекиране на декоративната дълготрайна растителност – VIII етап и IX етап“. „Паркстрой“ за сведение е общинско предприятие, създадено с Решение №1022, прието с Протокол №38 от 22.05.2014 г. на Общински съвет – Русе. Съгласно чл. 51, ал. 2 от Закона за общинската собственост, общината осъществява самостоятелно стопанска дейност, чрез общински предприятия, които представляват специализирани звена за изпълнение на местни дейности и услуги, финансирани от общинския бюджет. Директорите на общинските предприятия се назначават от кмета на общината, по ред определен от общинския съвет. Една от дейностите на ОП „Паркстрой“, съгласно правилника за дейността му е извършване на паспортизация и актуализация на декоративна растителност. Видно от Търговският регистър ОП „Паркстрой“ се представлява от директора Красимир Петков Коев. Предвид горното заместник-кметовете на Община Русе нямат роднинска връзка с лицата представляващи „Геостройпроект - КСС“ ЕООД и ОП „Паркстрой“. Няма данни и за участие на някой от заместник-кметовете в посочените по-горе дружества. Мисля, че вече е ясно.

**Чл.-кор. проф. Хр. Белоев:** Благодаря. (коментар от зала не се чува) 26 човека ги изброявам, вие сте си върнали устройствата. С вдигане на ръка: 3,4, 5, 6, 7, 8 ... 26.

**32 Точка**

**Изказване на Мариян Димитров**

**Чл.-кор. проф. Хр. Белоев:** Питане от Мариян Димитров.

**Г-н М. Димитров:** Уважаеми г-н Председател, ми то кворум има, ама кмета Пламен Стоилов да не е подал оставка, че го няма? Уважаеми общински съветници, правя трето питане относно поредните ремонти на плочките и водосъбирателните канализационни елементи на изключително скъпия Централен площад „Свобода“ в Русе. Според работодателските организации 70% от обществените поръчки са нагласени, а според статистиката такива са 90% от тях. Кметът Пламен Стоилов прави безуспешни опити да ни убеди, че обществените поръчки в Русе са част от последните 10%. В Окръжен съд Русе вървят наказателни дела срещу шефове на фирми, които много обичат партия ГЕРБ, доста скоро ще разберем на какво се дължи тази обич. Близо 11 милиона европейски и общински пари струваше ремонта на централния площад „Свобода“ в Русе, при който преди 6 години бяха сменени старите, но здрави плочки на площада. При всяка рязка промяна на времето: сняг, студ или горещини, плочките от китайски гранит и мрамор се разлепят, някои от тях се напукват или счупват. Всяка година се правят най-малко по 2 ремонта на площада: пролетен и есенен. Не прави изключение и 2017-та, като всички ремонти вече са за сметка на русенските данъкоплатци. На 22.06.2017, на 19.09.2017 направих питане, относно размера на дължимата, на изплатената сума от Община Русе за извършените ремонти на площад „Свобода“ от началото на 2017-та. Не получих желания отговор, защото уж към него момент не били извършени плащания за ремонта на площада и не била изчислена и осчетоводена дължимата сума за труда и материалите при тези ремонти. От 1 месец не се извършват ремонтни дейности на пл. „Свобода“ и по този повод искам да задам отново следните въпроси: първо, какъв е размера на дължимата и на изплатената сума от Община Русе за извършените ремонти на декоративните настилки на пл. „Свобода“ от началото на 2017 досега за труд и вложени материали? Второ, какъв е размера на дължимата и на изплатената сума от Община Русе за извършените подмени на водосъбирателните канализационни елементи на пл. „Свобода“ от началото на 2017-та досега за труд и вложени материали? И трето, кога ще бъдат подменени счупените стъкла и отремонтирани несветещите вградени в настилката осветителни тела? Каква е прогнозната сума на труда и необходимите материали? Господин Кмете, каква е причината вече 6 месеца да не можете да отговорите на поставените от мен въпроси? Площадът е изпочупен целия и му правите основен ремонт, липсва достатъчно капацитет на кметската администрация, за да събере цифрите от няколко фактури или отново се подигравате с русенските данъкоплатци и не желаете да дадете отчет за това как харчите техните пари. А на Вас, г-н Наков искам да Ви кажа, че освен онези 2 закона има и закон за местното самоуправление, за участието на гражданите в местното самоуправление, вземете да го прочетете и него. Благодаря.

**Чл.-кор. проф. Хр. Белоев:** Благодаря. Да, заповядайте, г-жа Бучуковска.

**Арх. Жив. Бучуковска:** До г-н Мариян Димитров, чрез чл. кор. проф. Христо Белоев, относно: питане с вх. № 675/13.10.2017 г., за ремонтните дейности по плочките и на водосъбирателните канализационни елементи на централен площад „Свобода”, гр. Русе. Уважаеми г-н Димитров, във връзка с поставените въпроси във Вашето питане с вх. № 675/13.10.2017 г., Ви уведомявам следното: Въпрос 1 **-** Какъв е размера на дължимата и на изплатената сума от Община Русе за извършените ремонти на декоративните настилки на площад „Свобода“, от началото на 2017 г. до сега за труд и вложени материали? Към настоящия момент, ремонтните дейности по декоративните настилки на площад „Свобода” не са приключили. Дължимите суми ще бъдат определени след фактическо завършване на обекта въз основа на остойностените количества на действително изпълнените строително-ремонтни работи. До сега не са извършвани плащания за ремонта на декоративните настилки на площад „Свобода”. Въпрос 2 **-** Какъв е размера на дължимата и на изплатената сума от Община Русе за извършените подмени на водосъбирателните канализационни елементи на площад „Свобода“, от началото на 2017 г. до сега за труд и вложени материали? Отговор - Водосъбирателните канализационни елементи на площад „Свобода“ са част от ремонтните дейности по декоративните настилки на площада. (Виж отговор на въпрос №1). Въпрос № 3 **-** Кога ще бъдат подменени счупените стъкла и отремонтирани несветещите вградени в настилката осветителни тела? Каква е прогнозната сума за труд и необходими материали? Към настоящият момент се търси подходящо техническо решение за подмяна на предпазните капаци или на целите осветителни тела. Прогнозната сума за труд и материали не е възможно да са направи без техническо решение.

**Чл.-кор. проф. Хр. Белоев:** Благодаря. Поради изчерпване на дневния ред закривам заседанието.

***Забележка***: Протоколите с резултатите от поименното гласуване по точки 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 23, 24 и 27 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**